‘Malu Apa Bossku’ sebab Kit Siang sedia bekerjasama dengan Najib

Fenomena “Malu Apa Bossku” adalah bukti bahawa ramai rakyat Malaysia masih meletakkan Datuk Seri Najib Razak di tempat yang tinggi walaupun dikaitkan terlibat dengan skandal 1Malaysia Development Berhad (1MDB), kata Lim Kit Siang.

Ahli politik veteran DAP itu berkata ini adalah sebab beliau sanggup bekerjasama dengan Najib, asalkan bekas perdana menteri itu mengecam skandal 1Malaysia Development Berhad (1MDB), dan mengumumkan pendiriannya menentang Malaysia daripada menjadi negara kleptokrasi.

“Jika kita boleh menyedarkan rakyat Malaysia yang masih memuja Najib menerusi fenomena “Malu Apa Bossku” bahawa rasuah dan skandal kewangan 1MDB adalah jenayah terhadap negara dan rakyat Malaysia, dan jika kita meminta Najib secara peribadi mengecam skandal 1MDB sebagai rasuah dan jenayah terhadap Malaysia, ia adalah satu usaha yang berbaloi,” katanya.

Ahli Parlimen Iskandar Puteri itu juga berkata kenyataan medianya mencerminkan pandangan politiknya sendiri dan tiada kaitan dengan kepimpinan DAP.

Menurutnya ini kerana beliau telah bersara daripada politik kompetitif dan tidak lagi berada di barisan hadapan politik.

“Saya dapat memahami perasaan terkejut sesetengah rakyat Malaysia mengenai kenyataan saya pada Ahad lepas yang mengatakan saya bersedia untuk bekerjasama dengan Najib demi kepentingan negara dan bukannya untuk mendapat kekayaan 1MDB.

“Tetapi Najib perlulah bersedia untuk mengecam skandal 1MDB dan mengumumkan pendiriannya menentang Malaysia dari menjadi sebuah kleptokrasi.

“Saya dapat memahami tindak balas rakyat Malaysia yang menganggap Najib sebagai penjelmaan kejahatan yang telah membawa Malaysia keburukan kleptokrasi,” katanya dalam blognya.

Pada kongres kebangsaan DAP Mac lalu, veteran DAP berusia 81 tahun itu mengumumkan persaraannya daripada politik selepas 56 tahun.

Dalam catatan blog sebelum ini pada Isnin (18 Julai), Kit Siang berkata beliaua bersedia bekerjasama dengan Najib jika Ahli Parlimen Pekan itu juga bersedia mengisytiharkan pendiriannya terhadap Malaysia menjadi kleptokrasi.

“Bukan untuk mendapatkan sebahagian daripada kekayaan 1MDB, tetapi dia pertamanya perlulah mengecam skandal 1MDB dan mengumumkan pendiriannya untuk memastikan Malaysia tidak menjadi sebuah kleptokrasi. Adakah Najib bersedia untuk berbuat sedemikian?

“Dalam enam dekad kehidupan politik saya, saya sentiasa dipandu oleh pandangan bahawa personaliti seseorang itu tidak boleh dilihat sebagai suatu perkara yang sama ada hitam atau putih, sebaliknya dilihat sebagai pelbagai tona kelabu.

“Tidak ada malaikat dalam kalangan manusia, tetapi salah juga untuk melihat sesiapa sekali pun sebagai sumber segala kejahatan.

“Semua orang mempunyai naluri baik dan jahat, dan kita menilai seseorang itu berdasarkan sama ada naluri baiknya mampu mengatasi naluri jahatnya. Semua orang mampu untuk berubah menjadi lebih baik,” kata Kit Siang.

Beberapa rakyat Malaysia dalam talian terkejut dengan kenyataan itu dan bertanya sama ada Kit Siang telah hilang akal dalam membuat kenyataan sedemikian.


Kerajaan zalim: Dr M lihat Malaysia kini seolah bukan negara Melayu

Bekas Perdana Menteri Tun Dr Mahathir Mohamad melihat ‘gangguan’ daripada Kerajaan Persekutuan yang ada sekarang terhadap rancangan orang Melayu untuk mengadakan perhimpunan, seolah-olah Malaysia bukan negara Melayu.

Merujuk kepada beberapa tempat yang dipilih penganjur bagi mengadakan perhimpunan Melayu hari ini telah dibatalkan, Dr Mahathir tidak faham kenapa kerajaan yang ada sekarang begitu takut, sehingga orang Melayu tidak dibenar bertemu, malah dianggap rasis.

“Kerajaan tak perlu takut kepada kita. Tetapi nampak takut sangat sampai tak boleh nak jumpa. Tak bagi orang Melayu jumpa. Seolah-olah negara kita ini bukanlah negara Melayu.

“Jadi bukan orang lain… kita perlu jumpa untuk menegur kerajaan sedikit sebanyak. Satu daripada perkara yang kita nak ucap tahniah kepada kerajaan ialah ketegasan mereka melawan rasuah.

“Tapi kita terkilan… sambil nak lawan rasuah… yang disiasat hanya mereka daripada parti lawan. Mereka daripada parti kerajaan kita sedar mereka juga terlibat dengan rasuah, terutamanya dengan UMNO.

“UMNO belanja cukup banyak duit dalam pilihan raya yang baru lepas ini. Kita tahu kerana kita lihat begitu banyak bendera dan sebagainya. Dan ini perlukan perbelanjaan yang banyak. Daripada mana datang duit yang begitu banyak oleh UMNO, jika tidak secara rasuah,” katanya pada sidang media mengumumkan deklarasi Melayu di ibu negara, hari ini (Ahad, 19 Mac 2023).

Bekas Pengerusi PEJUANG itu berkata, Suruhanjaya Pencegahan Rasuah Malaysia (SPRM) sepatutnya menjalankan siasatan terhadap mereka yang terlibat dengan rasuah atau tidak.

Bagaimanapun, Dr Mahathir berkata apa yang dilihat ialah kerajaan yang ada sekarang ini cuma memberi tumpuan kepada parti lawan saja, seolah-olah mereka tidak terlibat dengan rasuah, sedangkan semua tahu bahawa mereka juga terlibat dengan rasuah.

“Sebab itu mereka takut perkara ini disebar luas di seluruh negara… mereka nak jadi hero nak lawan dengan rasuah. Tapi dia tak lawan dengan diri sendiri. Kerana diri sendiri pun terlibat dengan rasuah. Inilah keadaan yang terdapat dalam negara kita sekarang ini.

“Sebab itu kerajaan tidak benar ditegur oleh sesiapa, termasuk kumpulan kita. Ya kita terdiri daripada orang Melayu. Tapi rakyat ada hak untuk tegur kerajaan.

“Tapi kerajaan ini bukan saja tak bagi… kalau parti lawan… nak ambil tindakan… nak tangkap nak masuk dalam jail dan sebagainya supaya dalam pilihan raya akan datang tak ada parti lawan. Cuma ada parti kerajaan saja dia boleh dapat menang tanpa bertandinglah.

“Kerajaan yang ada sekarang ini zalim bukan main. Cakap pandai, tapi tak buat seperti yang dicakap. Sebab itu kita berhak untuk menyatakan perasaan tidak puas hati, perasaan marah kita bukan sahaja kerana kita orang Melayu, tapi kita rakyat Malaysia ini,” katanya lagi.

Bekas Perdana Menteri Malaysia dua kali yang turut membantu mendapatkan pengampunan Yang di-Pertuan Agong buat pembebasan Anwar juga berkata kerajaan yang menghalang teguran dan perjumpaan Melayu adalah kerajaan diktator.

“Rakyat berhak tegur kerajaan. Kerajaan yang halang perjumpaan ini adalah kerajaan diktator. Walhal masa dia bukan kerajaan, buat demonstrasi tiap-tiap minggu. Hari Sabtu saja ada demonstrasi. Ganas, angkat kereta, buang dalam longkang.

“Kita bukan nak buat macam tu. Kita (perhimpunan) ikut peraturan dan undang-undang (tapi) masih juga tak dibenar. Tapi kita ada hak dalam negara kita ini. Ini kerajaan diktator. Tak boleh orang bercakap. Tak boleh orang tegur.

“Di Malaysia ni tak bebas lagi. Tak bebas lagi, sehingga media pun tak boleh lapor perkara sebenar,” katanya.


Jangan masukkan pemimpin kluster mahkamah dalam Kabinet, kata Bersih kepada Anwar

Kabinet yang bakal dibentuk perlu bebas daripada pemimpin kluster mahkamah, kata Gabungan Pilihan Raya Bersih dan Adil (Bersih).

Bersih membuat pendirian ahli politik yang berdepan pendakwaan di mahkamah perlu diketepikan daripada barisan pentadbiran kerajaan yang akan diumumkan Perdana Menteri Datuk Seri Anwar Ibrahim.

“Bersih berpandangan bahawa sehingga dan melainkan kedua-dua pihak pendakwaan dan kehakiman benar-benar bebas daripada pengaruh politik, ahli politik yang masih mempunyai kes mahkamah mengambil jawatan eksekutif adalah langsung tidak boleh diterima.

“Ini kerana sebarang pembebasan akan dilihat sebagai pemberian pengampunan kepada mereka yang di pihak Eksekutif, sekalipun jika kes mereka secara meritnya layak dibebaskan.

“Hal ini akan melumpuhkan keyakinan rakyat terhadap kedua-dua AGC dan kehakiman,” kata kenyataan yang dikeluarkan oleh jawatankuasa pemandu Bersih, hari ini.

Bersih juga mengingatkan bahawa gerakan politik sedemikian boleh menimbulkan keraguan terhadap integriti kerajaan Anwar dan mencemarkan reputasi negara.

Bersih juga meluahkan kebimbangan dengan cadangan pihak tertentu dan individu supaya Presiden UMNO Datuk Seri Ahmad Zahid Hamidi dipertimbangkan untuk jawatan Timbalan Perdana Menteri dalam pembentukan kabinet baru nanti.

“Zahid masih dalam perbicaraan untuk 47 pendakwaan jenayah pecah amanah dalam kes Yayasan Akalbudi.

“Walaupun beliau telah dibebaskan daripada 40 tuduhan rasuah skim visa VLN oleh Mahkamah Tinggi pada 22 September lalu, pasukan pendakwaan juga telah mengemukakan rayuan untuk kes tersebut,” kata Bersih.

Bersih juga menggesa semua parti dalam kerajaan campuran supaya mengelak daripada menamakan individu yang sedang berdepan dengan kes mahkamah untuk pertimbangan Anwar.

“Wakil rakyat yang sedang menjalani kes rasuah seperti (Pengerusi DAP) Lim Guan Eng, Presiden Muda) Syed Saddiq dan (Pengerusi BN Sabah) Datuk Seri Bung Mokhtar Radin, tidak boleh dilantik ke dalam kabinet sehingga kes mereka selesai sepenuhnya oleh mahkamah tanpa sebarang campur tangan Eksekutif melalui Jabatan Peguam Negara,” katanya lagi.

Badan pemantau pilihan raya itu juga mengulangi keperluan mendesak untuk mereformasi Jabatan Peguam Negara (AGC) dengan memisahkan kuasa mendakwa kepada sebuah jabatan pendakwaraya yang bebas.


Ketua Pemuda UMNO Kedah letak jawatan pegawai khas MB

Ketua Pemuda UMNO Kedah, Mohd Fadzil Zolkipli meletak jawatan sebagai Pegawai Khas Menteri Besar Kedah, berkuat kuasa serta-merta susulan beberapa isu termasuk ucapannya pada Perhimpunan Agung UMNO (PAU) 2020, minggu lalu.

Surat peletakan jawatan itu diserahkan kepada Setiausaha Sulit Kanan Menteri Besar, Datuk Armishah Siraj, hari ini.

“Akhirnya, selepas pertimbangan, perbincangan dan kepentingan semangat MN di negeri Kedah, disertai dengan bimbang isu ini akan menyebabkan hubungan antara UMNO dan PAS retak, dingin maka dengan ini saya meletakkan jawatan Pegawai Khas YAB MB Kedah berkuatkuasa serta-merta,” katanya dalam kenyataan hari ini.

Katanya, sehari selepas ucapan beliau pada PAU, beberapa tuduhan mula ditularkan di dalam laman Facebook Menteri Besar Kedah hingga menimbulkan persepsi tidak baik terhadap beliau.

“Hasil variasi posting FB telah menimbulkan persepsi yang tidak baik terhadap saya, seolah saya adalah Pegawai Khas Pejabat MB yang tidak kompeten, cuai, menikam belakang, bermulut jahat dan pemecah-belah perpaduan parti UMNO dan PAS di Kedah.

Posting FB dan kenyataan rasmi berkenaan juga telah memburukkan nama saya selaku pegawai Khas Pejabat MB dan Ketua Pemuda UMNO Kedah dan ia secara langsung telah menjejaskan reputasi saya, Pemuda UMNO dan UMNO secara amnya,” katanya.


PN akan pastikan nilai ringgit kukuh jika jadi kerajaan, kata Muhyiddin

Perikatan Nasional (PN) akan memastikan nilai ringgit diperkukuhkan semula dengan melaksanakan beberapa langkah ekonomi, sekiranya dipilih oleh pengundi dalam Pilihan Raya Umum Ke-15 (PRU-15) 19 November ini, menjadi Kerajaan Persekutuan.

Pengerusi PN Tan Sri Muhyiddin Yassin berkata kejatuhan nilai ringgit berbanding mata wang utama dunia memang menjejaskan semua pihak, namun ia dapat dipulihkan dengan memperkukuhkan ekonomi negara terlebih dahulu.

“Jadi isu (kejatuhan nilai ringgit) ada juga berkaitan dengan soal pertumbuhan ekonomi kita, ada yang berkaitan dengan pelaburan yang datang boleh menjana pendapatan dan mengukuhkan ekonomi.

“Apabila ekonomi kita kukuh… kita tak bergantung kepada apa yang dilakukan oleh pihak lain. Sekarang ni ialah kerana ringgit dikaitkan dengan soal dolar.

“Bila Amerika menaikkan kadar OPR (kadar dasar semalaman) dan kesannya di seluruh dunia dan Malaysia juga terkesan,” katanya pada majlis dialog sempena pelancaran manifesto Perikatan Nasional ‘PN BEST’ bertemakan “Prihatin, Bersih dan Stabil: Malaysia Gemilang” atau ‘PN BEST’ yang merangkumi 12 tunjang utama, 30 pendekatan dan 234 tawaran, di Shah Alam, malam tadi (6 November 2022).

Untuk rekod, ringgit mencatat sejarah sekali lagi pada Jumaat, (4 November 2022) apabila nilainya jatuh ke paras terendah sepanjang masa – lebih rendah daripada ketika krisis kewangan Asia pada 1998.

Dengan ditutup pada 4.7460 berbanding dolar Amerika Syarikat (AS), mata wang tempatan itu mengatasi paras terendah 4.7380 yang dicatat pada 21 Oktober 2022.

Paras terendah ketika krisis kewangan Asia ialah 4.7250 yang dicatat pada 7 Januari 1998.

Mengulas lanjut, bekas Perdana Menteri kelapan itu berkata masalah kejatuhan nilai ringgit itu boleh diatas sekiranya kerajaan memperkukuhkan semula kedudukan ekonomi negara seberapa cepat yang boleh.

Muhyiddin berkata sekiranya Perikatan Nasional dipilih menjadi Kerajaan Pusat pada pilihan raya 19 November ini, usaha akan dilakukan bagi memperkukuh kedudukan ekonomi negara dan mempercepatkan proses pemulihannya.

“Jadi pokok kepada segala apa yang disebutkan tadi ialah macam mana kita nak kukuhkan balik kedudukan ekonomi kita.

“Itu sebab agenda yang saya sebut tadi ialah menperkukuhkan dan mempercepatkan proses pemulihan, supaya kedudukan ringgit kita makin kukuh dan ini akan menjamin harga yang lebih stabil dan sebagainya,” katanya.

Muhyiddin berkata demikian ketika menjawab soalan seorang peserta yang terkesan akibat kejatuhan nilai ringgit yang turut menjejaskan perniagannya yang baharu sahaja hendak pulih.

Mastura Hassan dari Setapak Jaya hadir ke majlis pelancaran manifesto di Shah Alam malam tadi untuk bertanya mengenai langkah yang boleh diambil bagi mengatasi kejatuhan nilai ringgit.

Menurutnya beliau yang memperoleh bantuan ketika Kerajaan Perikatan Nasional memerintah sebelum ini, baharu sahaja bangkit daripada perniagaan, namun kini berdepan kesukaran akibat kejatuhan nilai mata wang tempatan, yang menyebabkan harga barangan naik.

“Saya belajar buat salai. Saya bangkit. Tapi untuk makluman abah sekarang ni saya rasa dulu saya boleh berjalan, saya boleh berlari… tapi sekarang saya dah mula merangka. Bolehkan kejatuhan ringgit Malaysia dihentikan. Jangan biarkan jatuh lagi… kami peniaga kecil sangat terkesan,” katanya.


Putin beri amaran kepada Finland, Sweden jika benarkan NATO masuk

Presiden Rusia Vladimir Putin pada Isnin berkata Moscow akan bertindak balas sekiranya Pertubuhan Perjanjian Atlantik Utara (NATO) menempatkan infrastruktur ketenteraan di wilayah Finland atau Sweden, lapor Xinhua.

“Perluasan infrastruktur ketenteraan ke wilayah ini pasti mencetuskan tindak balas kami, bergantung kepada bentuk ancaman terhadap Rusia. NATO dijadikan sebagai alat dasar luar oleh sebuah negara secara sangat agresif,” kata Putin pada sidang kemuncak Pertubuhan Perjanjian Keselamatan Kolektif di Moscow dalam laporan Bernama.

Putin menegaskan keadaan itu akan mendatangkan kesan buruk ke atas keselamatan antarabangsa.

Finland dan Sweden telah mengumumkan keputusan memohon keanggotaan NATO.

Pada Ahad, presiden Finland dan jawatankuasa dasar luar kerajaan mengambil keputusan memulakan proses permohonan untuk menjadi anggota NATO.

Sementara itu, Perdana Menteri Sweden Magdalena Andersson pada Isnin turut mengumumkan keputusan negara itu memulakan proses permohonan menjadi anggota NATO.


Isu pertindihan kerusi akan selesai sekembali Zahid dari bercuti: Saifuddin

Pakatan Harapan (PH) dan UMNO-Barisan Nasional (BN) akan menyelesaikan sepenuhnya isu pertindihan kerusi sekembalinya Datuk Seri Ahmad Zahid Hamidi dari percutiannya.

Setiausaha Agung PKR, Datuk Seri Saifuddin Nasution Ismail berkata tidak nampak ada kerumitan untuk menyelesaikan isu pertindihan kerusi dengan UMNO-BN dan yakin dapat diselesaikan sebaik Presiden UMNO itu pulang ke negara.

“Yang saya tahu di Kedah dua kerusi, di Selangor juga dua masih bertindih. Kalau di Kedah sebelum ini empat, tinggal dua. Di Selangor, asalnya tiga, sekarang tinggal dua. Negeri Sembilan saya tak ada maklumat.

“Sekembalinya Datuk Seri Ahmad Zahid Hamidi (Pengerusi BN) dari percutiannya, akan selesai (isu pertindihan). PKR sendiri akan ada mesyuarat MPP (Majlis Pimpinan Pusat) Ahad ini. Di situ kami akan diberi maklum mengenai ini. Namun saya tak nampak kerumitan untuk selesaikan pertindihan kerusi ini,” katanya dipetik laporan BH.

Beliau bagaimanapun tidak memberi maklumat lanjut ke mana Zahid sedang bercuti ketika ini.

Dalam perkembangan sama, Saifuddin Nasution yakin PH dapat mengekalkan Selangor, Negeri Sembilan dan Pulau Pinang selain komited untuk merampas Kedah pada PRN kelak.

“Saya dengan (Timbalan Presiden PKR), Rafizi (Ramli) dalam siri taklimat dalaman parti, kami optimis, kalau kena dengan caranya, kami boleh ambil balik Kedah walaupun Perikatan Nasional (PN) dakwa boleh sapu semua negeri. Tiada masalah.

“Kami masuk PRN di Kedah adalah untuk merampas Kedah berbanding kami masuk di Kelantan dan Terengganu untuk menghantar suara pembangkang dalam DUN (Dewan Undangan Negeri),” katanya.


Pekerja asing memilih vaksin, enggan terima Sinovac walaupun percuma

Tatkala jutaan rakyat Malaysia menerima apa sahaja jenis vaksin yang diberikan, berbeza sekali sikap sesetengah pekerja pendatang asing yang menolak pemberian vaksin Sinovac walaupun diberikan secara percuma.

Mereka mendakwa vaksin Sinovac tidak berkualiti dan kurang berkesan melawan virus Covid-19, sebaliknya memilih vaksin mRNA seperti Pfizer atau Moderna yang dikatakan lebih berdaya tahan.

Sikap mereka ini terserlah ketika ratusan pekerja asing menyerbu Pusat Pemberian Vaksin Industri (PPVIN) di Pusat Konvensyen Midlands, Seksyen 7, di Shah Alam, semalam.

Tanpa mengikut protokol kesihatan dan prosedur operasi standard (SOP) penjarakan fizikal, pekerja asing ini berhimpit-himpit sambil beratur mencuba nasib mendapatkan vaksin percuma walaupun sebilangan besarnya tidak dijadual menerima vaksin itu semalam.

Untuk rekod, lonjakan jangkitan Covid-19 di negara ini sejak beberapa hari lalu turut disumbang oleh ribuan kes membabitkan bukan warganegara Malaysia. Contohnya, semalam, daripada 20,596 kes baharu yang dilaporkan, 3,568 adalah rakyat asing.

Pada Rabu, daripada 19,819 kes baharu yang dilaporkan, 3,040 pesakit membabitkan bukan warganegara Malaysia. Sementara pada Selasa, 2,380 jangkitan baharu membabitkan bukan warganegara.

Dalam kejadian di PPVIN Pusat Konvensyen Midlands semalam ratusan pekerja asing terbabit bagaimanapun diarah pulang setelah mereka gagal mematuhi SOP.

Susulan itu PPVIN berkenaan ditutup hari ini bagi membolehkan pihak pengurusan melakukan penyelarasan supaya kejadian seperti itu tidak berulang, selain memastikan pekerja asing mematuhi SOP serta giliran menerima vaksin.

Ketua Polis Daerah Shah Alam Asisten Komisioner Baharudin Mat Taib turut mengesahkan rakaman video yang tular di media sosial, memaparkan ramai individu beratur panjang serta tidak mematuhi penjarakan fizikal di luar pagar PPVIN itu.

Pihak penyelaras PPVIN dengan bantuan sepasukan anggota polis mengambil tindakan itu berikutan pekerja asing terbabit didapati gagal mematuhi SOP yang ditetapkan.

Petugas PPVIN berkenaan juga mendapati sebilangan besar pekerja asing terbabit datang tanpa tarikh janji temu dengan harapan dapat menerima suntikan vaksin.

“Sebelum dibenarkan masuk, pihak petugas akan periksa MySejahtera warga asing untuk pastikan mereka dapat sesi janji temu itu atau sebaliknya. Kalau tak ada, petugas tidak benarkan mereka masuk dan menyuruhnya pulang,” kata seorang petugas.

Beliau turut mendedahkan ada antara warga asing tidak mahu menerima vaksin Sinovac yang ditawarkan PPVIN terbabit.

“Tolak kerana mereka kata dalam Internet cakap Sinovac tidak sebagus vaksin lain. Memang rasa marah tapi apa boleh buat sebab mereka tak mahu vaksin ini walaupun ia diberi secara percuma,” katanya.


Varian Afrika Selatan paling banyak dikesan ancam ‘tsunami’ Covid-19

Varian baharu dari Afrika Selatan paling banyak dikesan Kementerian Kesihatan Malaysia (KKM) dibimbangi mengancam ‘tsunami’ kes baharu Covid-19 dalam negara ketika ini sekiranya orang ramai masih tidak berdisiplin dan mengabaikan pematuhan prosedur operasi standard (SOP) yang dilaksanakan.

Ketika ini, KKM sedang bergelut ‘berperang’ mengawal penularan kes membabitkan varian dari United Kingdom, Afrika Selatan, Brazil dan India.

Menurut Ketua Pengarah Kesihatan, Tan Sri Dr Noor Hisham Abdullah varian yang paling banyak dikesan di negara ini adalah varian dari Afrika Selatan (varian South African B.1.351.) dan kes Covid-19 daripada jangkitan varian berkenaan dikesan menular di beberapa negeri iaitu Kelantan, Selangor, Negeri Sembilan dan Perak.

Sehingga kini, sebanyak 62 kes positif Covid-19 dikesan melibatkan varian Afrika Selatan sementara varian dari India (B.1.617) yang dikesan setakat ini melibatkan dua kes (B.1.617.1 dan B.1.617.2) dan seorang daripadanya sudah meninggal dunia.

Menurut penjelasan Dr Noor Hisham, kes B.1.617.2, melibatkan bukan warganegara tiba di Malaysia pada 7 April 2021 dan kedua-dua ujian COVID-19 (pada 7 April dan 12 April) didapati negatif. Beliau dilaporkan positif pada 21 April dan meninggal dunia pada 1 Mei 2021.

Mengenai varian Brazil, beliau berkata, KKM setakat ini masih belum mengesan kes Covid-19 jangkitan varian berkenaan.

Untuk rekod, pada 11 Januari 2021, KKM memaklumkan pihaknya mengesan satu kes Covid-19 varian UK B.1.1.7 melibatkan pengembara dari Malaysia yang mempunyai sejarah perjalanan ke United Kingdom pada bulan Disember 2020. Pengembara itu didapati positif

Malaysia sebelum ini menyekat kemasukan pengembara dari Nepal, Bangladesh, Sri Lanka dan Pakistan, sebagai susulan tambahan sekatan penerbangan dari dan ke India, berikutan kebimbangan penularan COVID-19.

Dr Noor Hisham turut menekankan bahawa pelaksanaan Perintah Kawalan Pergerakan (PKP) 3.0 yang dikuatkuasakan dari 12 Mei hingga 7 Jun depan adalah antara usaha untuk mengekang penularan varian baharu yang mempunyai kadar kebolehjangkitan dan kematian yang tinggi.

Malaysia merekod lonjakan kes harian baharu Covid-19 Malaysia melebihi tiga ribu dan menghampiri lima ribu kes di samping kes kematian yang tinggi.

Berdasarkan data KKM, warganegara masih menyumbang purata 90 peratus kepada kes harian baharu Covid-19, setakat rekod KKM semalam (13 Mei 2021), daripada 4,855 kes, penularan tempatan adalah sebanyak 4,852 kes (4, 494 warganegara – 92.6 peratus dan 358 bukan warganegara – 7.4 peratus ) .

Kes import pula sebanyak tiga (3 kes) dan kesemuanya bukan warganegara.

Selain itu, data KKM turut menunjukkan masih ada kluster baharu dikesan dan kluster tempat kerja masih membiak kes positif COVID-19 yang banyak di samping kluster komuniti.

Sehingga Khamis 13 Mei 2021, sebanyak lapan (8) lagi kluster baharu, menjadikan jumlah kluster yang direkod dalam negara sebanyak 1,848 kluster. Sebanyaj 1,391 kluster dilaporkan tamat dan masih aktif sebanyak 457 kluster.

Daripada lapan (8) kluster baharu, lima (5) adalah kluster tempat kerja iaitu dua (2) di Selangor, dua (2) di Johor dan satu (1) di Pulau Pinang; dua (2) kluster komuniti (masing-masing satu di Sarawak dan Sabah) dan satu (1), kluster keagamaan, iaitu di Melaka.

Lebih membimbangkan, kadar kebolehjangkitan Covid-19 atau Ro/Rt pada jangkaan mengikut kes seharian pada 13 Mei 2021 untuk seluruh negara kekal 1.14. Negeri mencatat Ro tertinggi ialah Kedah 1.25, Perak 1.23 dan Melaka 1.22.

R-Naught (Ro/Rt) iaitu kebolehjangkitan satu kes positif Covid-19 kepada orang lain dalam tempoh kebolehjangkitan pada Mei secara konsistennya berada pada kadar lebih 1.0. Sebelum ini, kadar Ro 0.5 diperlukan untuk melandaikan lekuk jangkitan koronavirus maut ini.


PRK Pulai dan Simpang Jeram menyaksikan pertembungan tiga penjuru

Pilihan Raya Kecil Parlimen Pulai dan Dewan Undangan Negeri (DUN) Simpang Jeram pada 9 Sept ini, masing-masing bakal menyaksikan saingan tiga penjuru antara calon Pakatan Harapan (PH), Perikatan Nasional (PN) dan Bebas.

Bagi Parlimen Pulai, calon-calonnya terdiri daripada bekas Speaker Dewan Undangan Negeri Johor Suhaizan Kaiat dari Pakatan Harapan (PH), Zulkifli Jaafar dari Perikatan Nasional (PN) dan Samsudin Mohamad Fauzi, calon bebas yang akan menggunakan simbol kunci, menurut laporan Bernama.

Perkara itu diumumkan Pegawai Pengurus Pilihan Raya Parlimen Pulai, Miswan Yunus pada kira-kira pukul 10.20 pagi.

Terdahulu, Suhaizan yang diiringi seorang pencadang dan penyokong menyerahkan borang pencalonan pada 9.02 pagi, diikuti Zulkifli dua minit kemudian, manakala Samsudin pada 9.08 pagi.

Di MUAR, tiga calon yang diumumkan layak bertanding ialah calon PH, Nazri Abdul Rahman yang merupakan Timbalan Ketua Amanah Kawasan Bakri, calon PN iaitu Ahli Jawatankuasa PAS Pusat Dr Mohd Mazri Yahya dan calon bebas yang merupakan ahli perniagaan, S.Jeganathan.

Pengumuman itu dibuat Pegawai Pengurus Pilihan Raya N13 Simpang Jeram Jamil Hasni Abdullah pada 10.10 pagi di Pusat Penamaan Calon Dewan Jubli Intan Sultan Ibrahim, Muar di sini hari ini .

Terdahulu, Jamil Hasni memaklumkan, borang pencalonan daripada Dr Mohd Mazri, yang merupakan pakar perunding vaskular dan pakar bedah endovaskular, diterima pada 9.04 pagi, diikuti daripada Nazri, bekas jurutera di Majlis Perbandaran Muar pada 9.08 pagi dan Jeganathan pada 9.18 pagi.

Jeganathan akan menggunakan simbol gajah pada PRK berkenaan.

Berdasarkan daftar pemilih Suruhanjaya Pilihan Raya (SPR) Parlimen Pulai mempunyai 166,653 pemilih dengan 165,799 pengundi biasa; 927 terdiri daripada polis dan pasangan serta pengundi tidak hadir (PTH) luar negara 26 orang.

Kumpulan pengundi terbesar di Parlimen Pulai meliputi lingkungan umur 21 hingga 29 tahun iaitu 21.05 peratus daripada jumlah pengundi atau 35,074, orang; diikuti 34,235 pengundi (20.5 peratus) daripada umur 30 hingga 39 tahun, manakala kategori 40 hingga 49 tahun mencatatkan 32,271 orang (19.3 peratus).

Sementara itu bagi DUN Simpang Jeram pula melibatkan 40,379 orang pemilih yang terdiri daripada 40,373 orang pengundi biasa dan enam orang pengundi tidak hadir, berada di luar negara.

Kumpulan pengundi terbesar di DUN Simpang Jeram meliputi lingkungan umur 30 hingga 39 tahun iaitu 23.1 peratus daripada jumlah pengundi atau 9,326 orang, diikuti 9,160 pengundi (22.6 peratus) daripada umur 21 hingga 29 tahun, manakala kategori 40 hingga 49 tahun mencatatkan 7,113 orang (17.6 peratus).

SPR menetapkan tempoh berkempen selama 14 hari bermula hari ini sehingga 11.59 pada 8 Sept dengan pengundian awal 5 September dan hari pengundian pada 9 September.

Kedua-dua PRK itu diadakan susulan kematian penyandangnya Allahyarham Datuk Seri Salahuddin Ayub, yang juga Menteri Perdagangan Dalam Negeri dan Kos Sara Hidup, pada 23 Julai lepas.

Timbalan Presiden Amanah itu mempertahankan kedua kerusi berkenaan buat kali kedua selepas memenanginya pada Pilihan Raya Negeri Johor pada Mac tahun lepas dan Pilihan Raya Umum ke-15, Nov tahun lepas.


Mahkamah batal haram buku Gay is okey! A Christian Perspective

Mahkamah Tinggi Kuala Lumpur hari ini membatalkan perintah Menteri Dalam Negeri yang mengharamkan buku Gay is Okay! A Christian Perspective pada 2020.

Hakim Datuk Noorin Badaruddin membuat keputusan itu selepas membenarkan semakan kehakiman penerbit buku itu Chong Ton Sin dan penulisnya Ngeo Boon Lin.

Dalam penghakimannya, Noorin berkata tiada bukti atau fakta perundangan bagi justifikasi Menteri Dalam Negeri yang menjadi asas perintah pengharaman itu, lapor Bernama.

“Harus diingat bahawa buku itu adalah berkaitan homoseksualiti daripada perspektif agama Kristian.

“Selepas membaca keseluruhan buku itu dan memahaminya dari sudut yang objektif, mahkamah mendapati selain kompilasi artikel yang ditulis oleh pemohon kedua serta disiarkan dalam portal Malaysiakini dari 2010 hingga 2011, ia merupakan pandangan penulis daripada perspektif agama Kristian mengenai homoseksualiti,” katanya pada prosiding hari ini yang berlangsung secara dalam talian.

Beliau berkata buku itu sepatutnya dihadkan kepada agama Kristian meskipun mungkin terdapat beberapa persepsi subjektif mengenai kandungan, penilaian dan nilainya.

Noorin berkata selepas lebih tujuh tahun penerbitannya, responden iaitu Menteri Dalam Negeri dan kerajaan gagal membuktikan bahawa telah berlaku prejudis terhadap ketenteraman awam.

“Apabila bukti sedemikian tidak dikemukakan, maka buku itu tidak mungkin menjejaskan ketenteraman awam. Hak untuk menzahirkan pandangan adalah hak kebebasan bersuara yang termaktub dalam Perlembagaan Persekutuan.

“Sudah tentu hak ini mempunyai hadnya. Bagaimanapun, pada akhir keseluruhan buku ini, yang mengandungi pandangan penulis, seperti dalam kes ini, tanpa pemohon diberikan hak untuk didengar atau menjawab dakwaan terhadap buku itu dan mahkamah berpendapat keputusan itu adalah tidak rasional kerana buku itu sudah diedarkan sejak sekian lama,” katanya.

Beliau juga berkata mahkamah berpendapat bahawa Menteri Dalam Negeri mempunyai kewajipan untuk mengemukakan alasan lebih-lebih lagi dalam isu yang menyaksikan kebebasan bersuara disekat dan prinsip keadilan yang dijamin di bawah Perlembagaan Persekutuan dicabuli.

Pada 17 Feb 2021, Chong dan Ngeo memfailkan semakan kehakiman yang mendakwa perintah pengharaman itu adalah tidak rasional serta tidak seimbang kerana tidak berlaku insiden tidak diingini yang dicetuskan oleh buku tersebut sejak ia diterbitkan lebih tujuh tahun lepas.

Mereka mendakwa bahagian satu buku itu telah disiarkan dalam portal Malaysiakini dari 2010 hingga 2011.

Pemohon mendakwa Menteri Dalam Negeri gagal memberikan sebarang alasan bagaimana buku itu mungkin memudaratkan moraliti dan menjejaskan ketenteraman awam.

Pada 18 Dis 2020, Bernama melaporkan bahawa Kementerian Dalam Negeri (KDN) telah mewartakan satu perintah larangan terhadap buku Gay is OK! A Christian Perspective mengikut Seksyen 7(1) Akta Mesin Cetak dan Penerbitan 1984, yang berkuat kuasa pada 27 Nov tahun sama.

Ketua Setiausaha KDN Datuk Wan Ahmad Dahlan Abdul Aziz berkata perintah larangan itu dikeluarkan kerana terdapat kandungan buku tersebut mungkin memudaratkan ketenteraman awam, kemoralan dan kepentingan awam.

Peguam Edmund Bon dan Micheal Chia mewakili pemohon manakala responden diwakili Peguam Kanan Persekutuan Mohammad Salehuddin Md Ali.


Subsidi upah RM15.67 bilion sudah disalur kerajaan bantu majikan, pekerja

Jumlah subsidi upah yang disalurkan kerajaan adalah sebanyak RM15.67 bilion, ia bagi membantu 2.74 juta pekerja dan 333,533 majikan di seluruh negara, kata Pertubuhan Keselamatan Sosial (Perkeso).

Bantuan bawah Program Subsidi Upah (PSU) itu menurut Ketua Pegawai Eksekutif Perkeso, Datuk Seri Mohammed Azman Aziz Mohammed berjaya meringankan beban semua sektor yang menerima manfaat daripada program ini bermula daripada PSU 1.0 hingga PSU 3.0.

Selepas pengumuman PSU 4.0, jumlah peruntukan untuk program itu dijangka meningkat kepada RM15.82 bilion, katanya lapor Bernama.

Permohonan PSU 4.0 akan dibuka mulai 1 Ogos hingga 30 Oktober, 2021, pembayaran akan dilakukan dalam tempoh antara tujuh hingga 14 hari daripada tarikh diluluskan.

“Majikan boleh memohon subsidi sebanyak RM600 sebulan untuk semua pekerja tempatan tanpa had gaji, terhad kepada 500 pekerja bagi satu perusahaan.

“Di bawah PSU 4.0, majikan juga diminta untuk memasukkan maklumat subsidi dalam slip gaji pekerja,” katanya.

Mohammed Azman berkata bagi dua bulan pertama mulai 1 Ogos, 2021, PSU 4.0 akan dibuka kepada majikan di semua sektor ekonomi yang pendapatannya terjejas sekurang-kurangnya 30 peratus selepas pelaksanaan Perintah Kawalan Pergerakan (PKP).

Untuk dua bulan berikutnya, subsidi akan diberikan secara khusus kepada sektor yang dikategorikan dalam senarai negatif yang dikeluarkan oleh Majlis Keselamatan Negara.

Secara keseluruhan, kerajaan memperuntukkan sebanyak RM3.8 bilion untuk PSU 4.0 di bawah Pakej Perlindungan Rakyat dan Pemulihan Ekonomi (PEMULIH) yang dijangka dapat memberi manfaat kepada 2.5 juta pekerja dan 242,000 majikan di seluruh negara.


Mudarat besar hanya ijtihad Zahid kerana kesnya, buka demi rakyat

Pengarah Pilihan Raya PAS, Datuk Seri Muhammad Sanusi Md Noor berkata ijtihad Datuk Seri Ahmad Zahid Hamisi berhubung mudarat jika UMNO bersama Perikatan Nasional (PN) menubuh Kerajaan Pusat, hanya berkaitan kes yang sedang dihadapinya.

Menteri Besar Kedah itu ketika mengulas kenyataan Presiden UMNO – yang kini dilantik menjadi Timbalan Perdana Menteri kerajaan Pakatan Harapan-Barisan Nasional (PH-BN) – berkata perkara itu bukan ijtihad demi kepentingan rakyat.

“Beliau tahu ucapan pemimpin BN dan UMNO tentang DAP. DAP, malah menyanyi (hoi ya hoi) sakan dalam kempen Pilihan Raya Umum (PRU) lalu terhadap BN.

“Saya tak gamak (sanggup) nak ulang apa yang mereka gamak kata sesama sendiri. Tetapi akhirnya depa (mereka) memilih juga untuk bersama.

“Jadi terpulang kepada mereka, itu ijtihad beliau untuk dirinya,” katanya pada sidang media selepas melancarkan Kempen Sayangi Kedah Sejahtera di Wisma Darul Aman di Alor Setar, hari ini (15 Mac 2023).

Menerusi satu wawancara bersama Awani semalam, Zahid mendakwa keputusan BN untuk memilih PH atau PN bagi membentuk Kerajaan Persekutuan selepas PRU-15 dibuat dengan mengambil kira ‘kemudaratan’ yang lebih besar.

Menurutnya, perkara itu kemudian dibentangkan bersama Biro Politik dan Majlis Tertinggi sebelum keputusan dicapai untuk bersama PH dengan BN berpandangan ‘kemudaratan lebih besar’ adalah jika bersama PN.

Mengulas lanjut Muhammad Sanusi berkata, beliau hairan mengapa perkara sedemikian masih dibangkitkan sedangkan PH dan BN sudah sekian lama membentuk kerajaan Persekutuan.

“Mungkin Zahid bimbang kerajaan terbalik berdasarkan perkembangan dalam partinya sendiri. Apabila berlaku pemilihan dalam parti, mungkin kerajaan akan ‘terbalik’ apabila parti beliau berubah kepimpinan.

“Mungkin pemimpin baharu yang dipilih nanti akan tarik sokongan terhadap kerajaan dan gabungan bersama PH jatuh. Proses itu dibenarkan undang-undang dan kita cuma harap mereka lakukanlah perkara itu,” katanya menurut Warta Rakyat.

Untuk rekod Zahid kini berdepan 47 pertuduhan jenayah, termasuk rasuah di Mahkamah Tinggi Kuala Lumpur, manakala rayuan terhadap pembebasannya daripada 40 lagi pertuduhan di Mahkamah Tinggi telah dibuat.


Ringgit jatuh lagi berbanding dolar AS, menghampiri RM4.70

Ringgit terus mencatatkan aliran penurunan berbanding dolar AS semasa ditutup pada Rabu, bersama-sama dengan mata wang serantau lain berikutan Rizab Persekutuan (Fed) AS menyatakan untuk meneruskan dasar monetarinya yang agresif untuk memerangi inflasi.

Pada 6 petang, mata wang tempatan merosot kepada 4.6285/6310 berbanding dolar AS daripada 4.6100/6120 semalam, lapor Bernama.

“Bukan sahaja ringgit merosot tetapi mata wang lain turut bergelut berbanding dolar AS dan diniagakan pada paras terendah dalam tempoh banyak dekad berikutan kenaikan kadar yang agresif oleh Fed manakala negara lain masih ketinggalan (untuk menaikkan kadar faedah),” kata seorang penganalisis.

Sementara itu, ringgit diniagakan kebanyakannya tinggi berbanding sekumpulan mata wang utama.

Ia meningkat berbanding euro kepada 4.4184/4208 daripada 4.4321/4340 semalam, naik berbanding pound kepada 4.9409/9436 daripada 4.9770/9791 dan meningkat berbanding dolar Singapura kepada 3.1954/1975 daripada 3.2099/2117.

Unit tempatan, bagaimanapun, merosot berbanding yen Jepun kepada 3.1974/1993 daripada 3.1925/1941 sebelum ini.


Negara kebajikan membawa berkat, tawaran kerajaan selamatkan rakyat

Firman Allah SWT:

﴿وَلَوْ أَنَّ أَهْلَ الْقُرَى آمَنُوا وَاتَّقَوْا لَفَتَحْنَا عَلَيْهِمْ بَرَكَاتٍ مِنَ السَّمَاءِ وَالْأَرْضِ وَلَكِنْ كَذَّبُوا فَأَخَذْنَاهُمْ بِمَا كَانُوا يَكْسِبُونَ٩٦﴾

“Sekiranya penduduk negeri itu, beriman serta bertaqwa, tentulah Kami akan membuka kepada mereka (pintu pengurniaan) yang melimpah-limpah banyak keberkatannya, dari langit dan bumi. Tetapi mereka mendustakan (Rasul Kami), lalu Kami menimpakan ke atas mereka dengan azab seksa disebabkan apa yang telah mereka lakukan.” (Surah al-A‘raf: 96)

Perkataan berkat atau ‘barakah’ dalam bahasa al-Quran, adalah perkataan jamak (plural) yang diambil daripada perkataan ‘baraka’, bermaksud meletakkan diri dengan tetap atau duduk di suatu tempat dengan teguh.

Menurut istilah Islam, berkat ialah pasti membawa kebaikan kurniaan Allah SWT di dunia dan akhirat, dan hasil pendapatannya pula boleh bertambah dan berkembang dengan dirancang, sehingga tidak diduga. Ia satu istilah yang tidak wujud dalam bahasa ideologi atau teori ciptaan manusia yang lain.

Keberkatan adalah janji Allah SWT kepada hamba-Nya secara individu dan negara, apabila wujudnya berkebajikan berdasarkan iman, beramal soleh dan berakhlak mulia yang melahirkan sifat taqwa. Sehingga keperibadian para pemimpin mencapai tahap integriti yang paling tinggi.

Mereka yang memperoleh keberkatan itu pasti akan mendapat kebaikan di dunia dan akhirat, walaupun sedikit pendapatannya. Mereka bijak menguruskannya sehingga mencukupi dan berpuas hati bagi menampung keperluan hidup dengan penuh kesabaran dan sentiasa berusaha.

Jika mencukupi apa yang diperolehinya, nescaya masing-masing akan bersyukur, tidak boros, tidak lalai dan juga tidak leka. Sebaliknya jika berkurangan pendapatannya, masing-masing boleh bersabar, sentiasa berusaha dan tidak berputus asa.

Rasulullah SAW menegaskan betapa sifat manusia itu sentiasa tidak puas dengan harta yang sebanyak-banyaknya, sebagaimana sabdanya:

لَوْ كَانَ لاِبْنِ آدَمَ وَادِيَانِ مِنْ مَالٍ لاَبْتَغَى ثَالِثًا، وَلاَ يَمْلأُ جَوْفَ ابْنِ آدَمَ إِلاَّ التُّرَابُ، وَيَتُوبُ اللَّهُ عَلَى مَنْ تَابَ.

“Kalaulah seseorang anak Adam (manusia) mempunyai dua lembah (yang penuh) emas, nescaya dia mahu lagi ditambah lembah yang ketiga (dipenuhi emas juga), dan tiada yang boleh memenuhi kemahuan dirinya sehingga (berpuas hati), melainkan setelah disumbat tanah (mati ditimbus oleh tanah). Namun, Allah menerima sesiapa yang bertaubat.” (Riwayat al-Bukhari 6439)

Hadis di atas menunjukkan bahawa kerakusan hawa nafsu manusia dan tamak halobanya sehingga lupa batasan. Sehingga menjadikannya sentiasa tidak berpuas hati, walaupun sudah berkuasa dan terlalu banyak pendapatan sehingga melampaui batas. Kerakusan dalam mengejar harta adalah suatu perasaan yang tidak akan hilang sehinggalah seseorang itu meninggal dunia.

Konsep adil kepada semua adalah ciri terpenting bagi negara berkebajikan berteraskan aqidah yang menghapuskan sifat melampau dalam segala aspek iaitu politik, ekonomi dan sosial.

Maha Adil adalah satu daripada nama-nama paling baik bagi Allah SWT. Sifat atau nama itu mewajibkan zat-Nya yang Maha Berkuasa bersifat adil dan mustahil sama sekali bersifat zalim. Firman-Nya (dalam sebuah hadis qudsi):

يَا عِبَادِي إِنِّي حَرَّمْتُ الظُّلْمَ عَلَى نَفْسِي وَجَعَلْتُهُ بَيْنَكُمْ مُحَرَّمًا فَلاَ تَظَالَمُوا.

“Wahai hamba hamba-Ku! Sesungguhnya aku mengharamkan sifat zalim kepada diri-Ku dan aku jadikannya haram kepada kamu. Maka jangan sekali-kali berlaku zalim.” (Riwayat Muslim 2577)

Allah SWT tetap berlaku adil terhadap hamba-Nya yang baik dan jahat, sama ada mereka yang beriman atau tidak. Semua dalam kalangan mereka diberikan talian hayat, iaitu diberikan peluang untuk insaf dan bertaubat sehingga akhir hayat dan menerima pembalasannya.

Adil merupakan salah satu ciri terpenting kepada negara berkebajikan yang bermasyarakat majmuk. Berlaku adil kepada seluruh manusia daripada pelbagai agama dan bangsa, bahkan juga diwajibkan berlaku adil terhadap musuh. Firman Allah SWT:

﴿إِنَّ اللَّهَ يَأْمُرُكُمْ أَنْ تُؤَدُّوا الْأَمَانَاتِ إِلَى أَهْلِهَا وَإِذَا حَكَمْتُمْ بَيْنَ النَّاسِ أَنْ تَحْكُمُوا بِالْعَدْلِ إِنَّ اللَّهَ نِعِمَّا يَعِظُكُمْ بِهِ إِنَّ اللَّهَ كَانَ سَمِيعًا بَصِيرًا٥٨﴾

“Sesungguhnya Allah menyuruh kalian supaya menyerahkan segala jenis amanah kepada ahlinya (yang berhak menerimanya), dan apabila kalian menjalankan hukum antara manusia, (Allah menyuruh) kalian menghukum dengan adil. Sesungguhnya Allah dengan (suruhan-Nya) itu memberikan pengajaran yang sebaik-baiknya kepada kalian. Sesungguhnya Allah sentiasa Mendengar, lagi sentiasa Melihat.” (Surah al-Nisa’: 58)

Adil menjadi ciri taqwa yang membina sifat integriti. Firman Allah SWT:

﴿يَا أَيُّهَا الَّذِينَ آمَنُوا كُونُوا قَوَّامِينَ لِلَّهِ شُهَدَاءَ بِالْقِسْطِ وَلَا يَجْرِمَنَّكُمْ شَنَآنُ قَوْمٍ عَلَى أَلَّا تَعْدِلُوا اعْدِلُوا هُوَ أَقْرَبُ لِلتَّقْوَى وَاتَّقُوا اللَّهَ إِنَّ اللَّهَ خَبِيرٌ بِمَا تَعْمَلُونَ٨﴾

“Wahai orang-orang yang beriman, hendaklah kalian semua sentiasa menjadi orang-orang yang menegakkan keadilan kerana Allah, lagi menerangkan kebenaran; dan jangan sekali-kali kebencian kalian terhadap sesuatu kaum itu mendorong kalian kepada tidak melakukan keadilan. Hendaklah kalian berlaku adil (kepada sesiapa jua) kerana sikap adil itu lebih hampir kepada taqwa. Dan bertaqwalah kepada Allah, sesungguhnya Allah Maha Mengetahui dengan mendalam akan apa yang kalian lakukan.” (Surah al-Ma’idah: 8)

Allah SWT membawakan cerita yang benar dalam al-Quran, iaitu kisah mereka yang bersyukur walaupun paling berkuasa seperti Nabi Daud AS, Nabi Sulaiman AS dan Raja Zulqarnain. Selain itu, diceritakan juga kisah seorang kaya yang rakus bernama Qarun ditelan bumi. Begitu juga cerita negara-negara besar yang bertamadun tetapi sesat dan zalim, mereka dimusnahkan disebabkan kezaliman dan maksiat yang dilakukannya.

Allah SWT menceritakan sebuah negara bernama Saba’ yang mendapat keberkatan ketika semuanya beriman, bertaqwa dan bersyukur. Walau bagaimanapun, kerajaan tersebut runtuh selepas rakyatnya mulai lalai dan leka sehingga mereka tidak bersyukur.
Kesudahannya mereka ditenggelamkan oleh empangan yang dibina oleh mereka sendiri iaitu Empangan Ma’rib. Firman Allah SWT:

﴿لَقَدْ كَانَ لِسَبَإٍ فِي مَسْكَنِهِمْ آيَةٌ جَنَّتَانِ عَنْ يَمِينٍ وَشِمَالٍ كُلُوا مِنْ رِزْقِ رَبِّكُمْ وَاشْكُرُوا لَهُ بَلْدَةٌ طَيِّبَةٌ وَرَبٌّ غَفُورٌ١٥ فَأَعْرَضُوا فَأَرْسَلْنَا عَلَيْهِمْ سَيْلَ الْعَرِمِ وَبَدَّلْنَاهُمْ بِجَنَّتَيْهِمْ جَنَّتَيْنِ ذَوَاتَيْ أُكُلٍ خَمْطٍ وَأَثْلٍ وَشَيْءٍ مِنْ سِدْرٍ قَلِيلٍ١٦ ذَلِكَ جَزَيْنَاهُمْ بِمَا كَفَرُوا وَهَلْ نُجَازِي إِلَّا الْكَفُورَ١٧﴾

“Sesungguhnya bagi kaum Saba’ terdapat tanda (membuktikan sifat kemurahan Allah) di tempat tinggal mereka iaitu dua buah kebun di sebelah kanan dan di sebelah kiri. (Kepada mereka dikatakan): ‘Makanlah daripada rezeki yang (dianugerahkan) Tuhan kalian dan bersyukurlah kepada-Nya. (Negeri kalian) adalah negeri yang baik dan Tuhan kalian adalah Maha Pengampun.’ (15); Maka, apabila mereka berpaling (menyeleweng dengan menjadi kufur terhadap ni‘mat Allah), maka Kami datangkan kepada mereka banjir yang besar dan Kami gantikan kedua-dua kebun mereka dengan dua buah kebun yang ditumbuhi (pohon-pohon) yang berbuah pahit, pohon Atsl dan sedikit dari pohon Sidr (bidara). (16); Demikianlah Kami memberikan balasan kepada mereka kerana kekufuran mereka. Dan Kami tidak menjatuhkan azab (yang demikian itu), melainkan hanya kepada orang-orang yang sangat kufur. (17).” (Surah Saba’: 15-17)

Allah SWT juga menceritakan bahawa terdapat negara-negara besar yang dimusnahkan-Nya, sekalipun negara itu merupakan sebuah tamadun yang paling berkuasa, paling kaya dan maju pada zaman tersebut. Firman-Nya:

﴿أَلَمْ تَرَ كَيْفَ فَعَلَ رَبُّكَ بِعَادٍ٦ إِرَمَ ذَاتِ الْعِمَادِ٧ الَّتِي لَمْ يُخْلَقْ مِثْلُهَا فِي الْبِلَادِ٨ وَثَمُودَ الَّذِينَ جَابُوا الصَّخْرَ بِالْوَادِ٩ وَفِرْعَوْنَ ذِي الْأَوْتَادِ١٠ الَّذِينَ طَغَوْا فِي الْبِلَادِ١١ فَأَكْثَرُوا فِيهَا الْفَسَادَ١٢﴾

“(Kami tetap akan membinasakan orang-orang yang menentangmu wahai Muhammad), tidakkah engkau memerhatikan, bagaimana Tuhanmu telah melakukan terhadap kaum ‘Ad (yang kufur derhaka). (6); Iaitu penduduk Iram yang mempunyai bangunan-bangunan yang tinggi tiangnya, (sesuai dengan penduduknya). (7); Yang belum pernah diciptakan sepertinya (tentang besar dan kukuhnya) di segala negeri (pada zamannya). (8); Dan (terhadap) kaum Thamud yang memahat batu-batu besar di lembah (Wadil-Qura iaitu tempat tinggalnya). (9); Dan (terhadap) Firaun yang menguasai bangunan-bangunan yang handal kukuh. (10); (Semuanya itu ialah) orang-orang yang telah bermaharajalela di negeri (masing-masing). (11); Lalu mereka melakukan dengan banyaknya kerosakan dan bencana di negeri-negeri itu. (12).” (Surah al-Fajr: 6-12)

Allah SWT menegaskan petunjuk-Nya kepada bangsa Arab Makkah yang menjadi bangsa pertama menerima kelahiran Rasul akhir zaman, iaitu Nabi Muhammad SAW. Kelahiran Baginda SAW telah mengurniakan limpah kurnia yang banyak sehingga menjadikan kedudukan Makkah di tengah padang pasir yang kering-kontang sebagai pusat perdagangan.

Firman Allah SWT:

﴿لِإِيلَافِ قُرَيْشٍ١ إِيلَافِهِمْ رِحْلَةَ الشِّتَاءِ وَالصَّيْفِ٢ فَلْيَعْبُدُوا رَبَّ هَذَا الْبَيْتِ٣ الَّذِي أَطْعَمَهُمْ مِنْ جُوعٍ وَآمَنَهُمْ مِنْ خَوْفٍ٤﴾

“Kerana kebiasaan aman tenteram kaum Quraisy (penduduk Makkah). (1); (laitu) kebiasaan aman tenteram perjalanan mereka (menjalankan perniagaan) pada musim sejuk (ke negeri Yaman), dan pada musim panas (ke negeri Syam). (2); Maka hendaklah mereka menyembah Tuhan yang menguasai rumah (Kaabah) ini. (3); Tuhan yang memberikan kepada mereka penghidupan: menyelamatkan mereka daripada kelaparan, dan mengamankan mereka daripada ketakutan. (4).” (Surah Quraish: 1-4)

Melalui ayat di atas, Allah SWT menjanjikan keberkatan sekiranya seseorang itu beriman dan beribadat dengan diberikan kemajuan ekonomi yang memenuhi keperluan hidup dan kuasa politik yang memberikan keamanan dan keselamatan. Perkara tersebut berlaku, apabila melaksanakan keadilan dengan mengikuti perintah Allah SWT dan petunjuk-Nya.

Allah SWT mendedahkan sikap para pemimpin Makkah yang menolak tawaran-Nya, sebagaimana firman-Nya:

﴿وَقَالُوا إِنْ نَتَّبِعِ الْهُدَى مَعَكَ نُتَخَطَّفْ مِنْ أَرْضِنَا أَوَلَمْ نُمَكِّنْ لَهُمْ حَرَمًا آمِنًا يُجْبَى إِلَيْهِ ثَمَرَاتُ كُلِّ شَيْءٍ رِزْقًا مِنْ لَدُنَّا وَلَكِنَّ أَكْثَرَهُمْ لَا يَعْلَمُونَ٥٧﴾

“Dan mereka (yang kafir) berkata: ‘Kalau kami menyertaimu dengan menuruti petunjuk yang engkau bawa itu, nescaya kami dengan serta merta akan ditangkap dan diusir dari negeri kami (oleh golongan yang menentang).’ Mengapa mereka (berkata demikian)? Bukankah kami telah melindungi mereka dan menjadikan (negeri Makkah) tempat tinggal mereka sebagai tanah suci yang aman, yang dibawa kepadanya hasil tanaman daripada segala jenis, sebagai rezeki pemberian di sisi Kami? (Benar, Kami telah menjadikan semuanya itu), tetapi kebanyakan mereka tidak memikirkan perkara itu untuk mengetahuinya (serta bersyukur).” (Surah al-Qasas: 57)

Terbukti dalam sejarah keemasan Islam yang bermula di padang pasir yang kering-kontang tanpa sebarang hasil bumi, telah berjaya menjadi sebuah negara besar yang maju dan bertamadun. Kemudiannya menggantikan kuasa besar lain yang telah sampai ajal pada zamannya.

Kejayaan tamadun Islam bermula dengan pembangunan insan (manusia) yang berintegriti dengan iman, amal soleh dan akhlak yang mulia, akhirnya mampu memerintah negara yang mempunyai masyarakat paling majmuk pada zaman itu.

Negara Islam yang menjadi kuasa besar juga tumbang kerana meninggalkan ajaran Islam yang sempurna. Berbeza dengan tamadun terdahulu sebelumnya yang jatuh kerana jahiliah.

Tamadun Barat hari ini sedang merudum, walaupun mereka telah mencapai kemajuan sains dan teknologi yang diciplak daripada tamadun Islam. Akan tetapi, mereka gagal dalam pembangunan insan setelah meninggalkan aspek agama dan akhlak, dengan mengikut acuan sekularisme. Benarlah firman Allah SWT:

﴿ظَهَرَ الْفَسَادُ فِي الْبَرِّ وَالْبَحْرِ بِمَا كَسَبَتْ أَيْدِي النَّاسِ لِيُذِيقَهُمْ بَعْضَ الَّذِي عَمِلُوا لَعَلَّهُمْ يَرْجِعُونَ٤١﴾

“Telah timbul pelbagai kerosakan dan bala bencana di darat dan di laut dengan sebab apa yang telah dilakukan oleh tangan manusia; (timbulnya yang demikian) kerana Allah hendak merasakan mereka sebahagian daripada balasan perbuatan-perbuatan buruk yang mereka telah lakukan, supaya mereka kembali (insaf dan bertaubat).” (Surah al-Rum: 41)

Inilah pencerahan al-Quran yang wajib menjadi petunjuk kepada orang-orang yang beriman, agar tidak hanya menggunakan akal semata-mata. Inilah perintah Allah SWT kepada Rasulullah SAW, manusia paling bijak yang dilantik menjadi Rasul akhir zaman bersama mukjizat ilmu (al-Quran) telah berjaya menjadi pemimpin teladan kepada seluruh manusia. Allah SWT berfirman:

﴿وَاصْبِرْ نَفْسَكَ مَعَ الَّذِينَ يَدْعُونَ رَبَّهُمْ بِالْغَدَاةِ وَالْعَشِيِّ يُرِيدُونَ وَجْهَهُ وَلَا تَعْدُ عَيْنَاكَ عَنْهُمْ تُرِيدُ زِينَةَ الْحَيَاةِ الدُّنْيَا وَلَا تُطِعْ مَنْ أَغْفَلْنَا قَلْبَهُ عَنْ ذِكْرِنَا وَاتَّبَعَ هَوَاهُ وَكَانَ أَمْرُهُ فُرُطًا٢٨﴾

“Dan bersabarlah kalian bersama-sama dengan orang-orang yang menyeru Tuhannya di pagi dan senja hari dengan mengharap keredhaan-Nya; dan janganlah kedua-dua matamu berpaling daripada mereka (kerana) mengharapkan perhiasan dunia ini; dan janganlah kalian mengikuti orang yang hatinya telah Kami lalaikan daripada mengingati Kami, serta menuruti hawa nafsunya dan adalah keadaannya itu melewati bata.” (Surah al-Kahfi: 28)

Ayat di atas menjelaskan secara tegas bahawa perkembangan ekonomi yang pesat sehingga menjadi paling kaya dan paling maju, dan mempunyai kuasa yang paling kuat dengan mencapai lebih daripada dua pertiga majoriti yang diuar-uarkan, semuanya tidak akan memberikan apa-apa makna, sekiranya berlaku zalim, lemah integriti dan gagal menjadi insan yang bertaqwa.

Islam bermula dengan menjadi kuasa minoriti dan diterima oleh majoriti bukan Islam kerana kerajaannya adil dan pemimpinnya pula bertaqwa, sehingga akhirnya Islam diterima tanpa sebarang paksaan.

Apakah faedahnya jika sekadar mendapat jumlah sokongan majoriti yang besar tetapi tidak berintegriti, sekiranya pada awal lagi sudah mula berbohong kepada rakyat untuk mendapatkan sokongan majoriti.

Berbohong itu sahaja sudah cukup untuk menjadi tanda hilangnya integriti, yang pasti mengundang semua perangai buruk yang lain, termasuk menjadi kleptokrat. Kehilangan integriti pemimpin diikuti dengan kelemahan kerajaan dan penamatnya dengan kemusnahan negara.

Firman Allah SWT:

﴿…إِنَّ اللَّهَ لَا يُغَيِّرُ مَا بِقَوْمٍ حَتَّى يُغَيِّرُوا مَا بِأَنْفُسِهِمْ…١١﴾

“…Sesungguhnya Allah tidak mengubah apa yang ada pada sesuatu kaum sehingga mereka mengubah apa yang ada pada diri mereka sendiri…” (Surah al-Ra‘d: 11)

Perubahan tersebut bukanlah dengan mendapat kuasa yang kuat di bumi yang kaya-raya dengan apa sahaja, tetapi perubahan peribadi para pemimipin yang dihormati oleh rakyat kerana mempunyai sifat integriti, adil dan bijaksana. Bukan melalui cara rakyatnya dibuli dengan kezaliman, dibeli dengan politik wang, diberikan rasuah dan ditipu dengan pelbagai pembohongan. Sehingga integriti tidak lagi menjadi keutamaan.

Kata Ahmad Syauqi, salah seorang penyair Arab:

وَإِنَّمَا الْأُمَمُ الْأَخْلَاقُ مَا بَقِيَتْ … فَإِنْ هُمُ ذَهَبَتْ أَخْلاقُهُمْ ذَهَبُوا.

“Sesungguhnya kekal semua umat itu dengan akhlaknya, sekiranya hilang akhlaknya, maka hilanglah diri bersama kehilangan jati dirinya (musnah).”

Firman Allah SWT:

﴿أَفَأَمِنَ أَهْلُ الْقُرَى أَنْ يَأْتِيَهُمْ بَأْسُنَا بَيَاتًا وَهُمْ نَائِمُونَ٩٧ أَوَأَمِنَ أَهْلُ الْقُرَى أَنْ يَأْتِيَهُمْ بَأْسُنَا ضُحًى وَهُمْ يَلْعَبُونَ٩٨ أَفَأَمِنُوا مَكْرَ اللَّهِ فَلَا يَأْمَنُ مَكْرَ اللَّهِ إِلَّا الْقَوْمُ الْخَاسِرُونَ٩٩ أَوَلَمْ يَهْدِ لِلَّذِينَ يَرِثُونَ الْأَرْضَ مِنْ بَعْدِ أَهْلِهَا أَنْ لَوْ نَشَاءُ أَصَبْنَاهُمْ بِذُنُوبِهِمْ وَنَطْبَعُ عَلَى قُلُوبِهِمْ فَهُمْ لَا يَسْمَعُونَ١٠٠ تِلْكَ الْقُرَى نَقُصُّ عَلَيْكَ مِنْ أَنْبَائِهَا وَلَقَدْ جَاءَتْهُمْ رُسُلُهُمْ بِالْبَيِّنَاتِ فَمَا كَانُوا لِيُؤْمِنُوا بِمَا كَذَّبُوا مِنْ قَبْلُ كَذَلِكَ يَطْبَعُ اللَّهُ عَلَى قُلُوبِ الْكَافِرِينَ١٠١ وَمَا وَجَدْنَا لِأَكْثَرِهِمْ مِنْ عَهْدٍ وَإِنْ وَجَدْنَا أَكْثَرَهُمْ لَفَاسِقِينَ١٠٢﴾

“Patutkah penduduk negeri-negeri itu (bersedap hati) serta merasa aman daripada kedatangan azab Kami kepada mereka pada malam hari, semasa mereka sedang tidur? (97); Atau patutkah penduduk negeri-negeri itu (bersedap hati) serta merasa aman daripada kedatangan azab Kami kepada mereka pada siang hari, semasa mereka sedang leka bermain-main? (98); Patutkah mereka (bersuka ria) sehingga mereka merasa aman akan rancangan buruk (balasan azab) yang diatur oleh Allah? Kerana sebenarnya tiada yang merasa aman daripada rancangan buruk (balasan azab) yang diaturkan oleh Allah itu melainkan orang-orang yang rugi. (99); Adakah (yang demikian itu tersembunyi dan) tidak jelas kepada orang-orang yang mewarisi negeri itu sesudah penduduknya (hilang lenyap kerana ditimpa bencana), bahawa kalau Kami kehendaki tentulah Kami akan menimpakan ke atas mereka pula dengan azab disebabkan dosa-dosa mereka, dan Kami materikan di atas hati mereka sehingga mereka tidak dapat mendengar (nasihat-nasihat pengajaran)? (100); Negeri-negeri (yang telah Kami binasakan) itu, Kami ceritakan sebahagian dari khabar beritanya kepadamu (wahai Muhammad); dan sesungguhnya telah datang kepada mereka Rasul-rasul mereka dengan keterangan-keterangan yang nyata (mukjizat), sesudah itu mereka tidak juga beriman kepada apa yang mereka telah mendustakannya dahulu. Demikianlah Allah materikan hati orang-orang yang kafir. (101); Dan Kami tidak mendapati bagi kebanyakan mereka sebarang janji (yang ditepati), dan Kami tidak mendapati kebanyakan mereka melainkan orang-orang yang fasiq. (102).” (Surah al-A‘raf: 97-102)

Terdapat negara yang dimusnahkan kerana berlakunya kezaliman, bahkan berlakunya keruntuhan moral, salah laku dan sebagainya. Semua perkara itu berlaku berpunca daripada tidak beriman dan budiman, sehingga ilmu dan kebijaksanaannya digunakan untuk menipu rakyat. Akhirnya rakyat menjadi mangsa kerana bersama menyokongnya.

Abdul Hadi Awang
Presiden PAS


Adakah Asyraf Wajdi akan ajak tularkan kesalahan PM pakai baju BN tinjau pusat mengundi?

Kejadian Perdana Menteri Datuk Seri Ismail Sabri Yaakob memakai baju yang mempunyai logo Barisan Nasional (BN) ketika meninjau dua pusat pembuangan undi dan penjumlahan undi Pilihan Raya Negeri (PRN) Johor, hari ini (12 Mac 2022), tular di media sosial.

Ini kerana mengikut Akta Pilihan Raya mana-mana pihak tidak boleh memakai pakaian yang mempunyai logo parti bertanding di kawasan pusat mengundi.

Seksyen 26(1)(g) Akta Kesalahan Pilihan Raya 1954 menetapkan bahawa seseorang pengundi adalah dilarang sama sekali memasuki tempat mengundi sekiranya mereka memakai apa-apa pakaian dan peralatan yang memaparkan nama calon, simbol atau lambang parti politik pada hari mengundi.

Naib Presiden UMNO itu dilaporkan memakai baju dan topi BN ketika hadir meninjau Pusat Daerah Mengundi (PDM) Taman Siantan di kawasan Dewan Undangan Negeri (DUN) Kempas bersama calon BN, Datuk Ramlee Bohani.

“Sempat meninjau kelancaran proses pengundian di Pusat Daerah Mengundi Taman Siantan (SK Perumahan Tampoi 2) DUN Kempas.

“Kepada Datuk Ramlee yang berdepan saingan tujuh penjuru di Kempas, saya doakan semoga kemenangan berpihak kepada kita,” tulis Ismail Sabri dalam Facebook rasminya.

Sementara itu, beliau juga sempat meninjau dan memasuki Pusat Penjumlahan Undi DUN Johor Jaya dengan memakai baju BN sambil berbual dengan petugas pilihan raya.

Mengikut peraturan Suruhanjaya Pilihan Raya (SPR) dalam lingkungan 50 meter daripada pusat membuang undi tidak dibenarkan, dilarang memakai pakaian yang berlogo parti bertanding.

Bagi kesalahan ini hukuman penjara setahun atau denda RM5,000 atau kedua-duanya sekali.

Seksyen 26(1) Akta Kesalahan Pilihanraya 1954.

Batasan pada hari mengundi:

“Tiada seorang pun boleh pada hari mengundi dalam jarak lima puluh (50) meter daripada sempadan mana-mana tempat mengundi dan dalam tempat mengundi, memakai, memegang atau membawa apa-apa bentuk atau jenis pakaian, tutup kepala, barang hiasan, roset, botol air atau payung yang padanya tercetak atau tertera nama calon atau nama, lambang atau simbol mana-mana parti politik.”

Pada 26 Januari 2019 ketika mengulas satu kejadian ketika Pilihan Raya Kecil (PRK) Parlimen Cameron Highlands, Ketua Pemuda UMNO Datuk Asyraf Wajdi Dusuki dipetik di dalam UMNOonline sebagai mempersoalkan macam mana SPR boleh membenarkan calon Pakatan Harapan (PH) masuk ke dalam kawasan tempat pembuangan undi di SK Senderut dengan memakai baju berlambang logo parti?

Beliau mempersoalkan tindakan tersebut ekoran ia jelas bertentangan dengan peraturan SPR sendiri dan telah melakukan kesalahan.

Menerusi kenyataan dalam laman Facebooknya, Asyraf Wajdi menggesa supaya kesalahan tersebut dapat ditularkan dan dikongsi agar SPR mengambil tindakan atas desakan kuasa rakyat.

Sementara itu, memetik Malaysikini, penyelaras pemantau pilihan raya Bersih Ashraf Sharafi berkata kehadiran Perdana Menteri meninjau proses pengundian berhampiran kawasan pusat mengundi hari ini merupakan satu bentuk kesalahan pilihan raya

Menurutnya aktivis parti tidak dibenarkan membawa bahan kempen dalam jarak 50 meter dari pusat mengundi.

Selain itu, katanya kempen juga tidak dibenarkan di mana-mana kawasan pilihan raya pada hari pengundian.

“Sesiapapun yang berkempen pada hari pengundian, termasuk perdana menteri telah melakukan kesalahan pilihan raya,” katanya.

Menurut laporan itu, Ashraf juga memetik Seksyen 26(1)(f) Akta Kesalahan Pilihan Raya 1954 yang menyatakan:

“Bagi pihak mana-mana calon, merayu undi pemilih di dalam mana-mana bahagian pilihan raya bagi menyokong atau menentang mana-mana calon atau parti politik dalam sesuatu pilihan raya dengan apa-apa cara jua termasuk melawat pemilih di rumah atau di tempat kerja mereka atau menemu ramah orang ramai.”

Naib Presiden UMNO Datuk Seri Ismail Sabri Yaakob memakai baju yang mempunyai logo Barisan Nasional (BN) ketika hadir meninjau Pusat Daerah Mengundi (PDM) Taman Siantan di kawsan Dewan Undangan Negeri (DUN) Kempas.


Masalah mental, lelaki lebih cenderung sembunyikan

Kes kesihatan mental dalam kalangan lelaki adalah tinggi tetapi kerap tidak dikesan kerana tidak menunjukkan simptom atau tanda kepada masyarakat berbanding wanita.

Pengurusan  kesihatan mental lelaki  memerlukan pendekatan sensitif-jantina yang membantu golongan itu untuk berfikiran lebih terbuka.

Selain  itu, cabaran terbesar adalah stigma masyarakat berhubung stereotaip negatif kepada individu dengan masalah mental dan dikaitkan dengan ‘gila’.

Stigma itu juga memberi kesan kepada lelaki untuk mencari bantuan kesihatan mental kerana ketahanan mental yang tinggi berbanding wanita dan imej maskulin.

Lelaki lebih cenderung untuk menyendiri dan tidak berkongsi lalu melepaskan rasa atau kesedihan mereka melalui perkara lain seperti melakukan keganasan,mengambil alkohol, dadah atau membunuh diri.

Menurut Pakar Psikatri merangkap Pengarah Pusat Komuniti dan Kelestarian Universiti Malaya, Prof Madya Dr Amer Siddiq Amer Nordin, satu per tiga atau 29.1 peratus daripada rakyat mengalami masalah kesihatan mental.

Dr Amer Siddiq berkata, lelaki biasanya tidak akan tampil ke hadapan disebabkan beberapa isu seperti malu.

“Apabila keadaan itu berlaku, ia akan menyebabkan mereka berada dalam keadaan tidak sihat untuk jangka masa yang lama. Jika mereka berada dalam situasi yang sukar, mereka akan mencuba untuk membunuh diri dengan cara yang lebih agresif dan sangat menakutkan.

“Berbeza dengan wanita (jika berdepan dengan sitauasi sama), cara mereka mencederakan diri ‘agak terhad’, namun peratusan yang ‘berjaya’ (tamatkan hayat sendiri) lebih tinggi,” ujarnya.

Pakar itu menambah, kadangkala imej maskulin yang ditampilkan oleh seseorang lelaki sebenarnya tidak menggambarkan diri mereka yang sebenar.

“Individu yang sebegitu, biasanya akan menampakkan diri mereka kuat meskipun berada dalam kesusahan, tetapi hakikatnya mereka ‘bertungkus-lumus’ untuk mengawal diri,” katanya.

Keadaan itu ujar Dr Amer Siddiq, amat tidak baik kerana ia membolehkan mereka terperangkap dalam kancah kesihatan mental.

Jadi, beliau menyarankan agar golongan lelaki perlu biasakan dengan pendekatan ‘it’s okay not to be okay’.

“Sentiasa mempunyai persepsi bahawa membincangkan isu kesihatan mental tidak akan menjatuhkan maruah dan sisi maskulin mereka. Selain itu, kurangkan stigma terhadap diri dan segera tampil bagi mendapatkan bantuan,” tambahnya.

Di Malaysia, Dr Amer Siddiq berkata, orang ramai tidak sepatutnya mempunyai masalah untuk menerima bantuan awal jika masalah mental melingkari kehidupan mereka.

“Mereka boleh menghubungi talian Nur (15999) untuk mendapatkan bantuan kaunseling dan jika masalah mereka berat, mereka pasti akan mendapat bantuan selanjutnya,” katanya.


Ahli Kongres AS dikecam siar gambar keluarga pegang mesingun

Seorang ahli Kongres Amerika Syarikat (AS) pada Sabtu menyiarkan gambar Krismas beliau dan apa yang kelihatan seperti keluarganya, tersenyum dan bergambar dengan pelbagai jenis senjata api, hanya beberapa hari setelah empat remaja maut dalam kejadian tembakan di sebuah sekolah tinggi di Michigan.

“Selamat Hari Natal! ps. Santa, tolong bawa peluru,” tulis Anggota Kongres AS yang mewakili Kentucky, Thomas Massie, dalam Twitternya.

Ethan Crumbley, 15 tahun, pada Selasa mengejutkan sebuah Sekolah Tinggi Oxford di Michigan apabila melepaskan beberapa das tembakan yang menyebabkan empat rakan sekolahnya maut dan beberapa lagi cedera – terbaharu dalam siri tembakan di negara itu.

Suspek dan ibu bapanya telah ditangkap berkaitan pembunuhan itu.

Massie yang mewakili Republikan, menyiarkan gambar dirinya dan enam yang lain memegang senjata api menyerupai mesingan M60, senjata api separa automatik AR-15 dan mesingan ringan Thompson.

Sesetengah senjata separa automatik dibuat supaya kelihatan hampir sama dengan senjata automatik sepenuhnya seperti mesingan.

Di bawah undang-undang AS, senjata seperti mesingan adalah terhad kepada tentera, penguat kuasa undang-undang dan orang awam yang telah memperoleh lesen khas untuk senjata yang dibuat sebelum Mei 1986.

Jonathan van Norman, pengurus kempen untuk Massie, tidak membalas permintaan untuk komen melalui Twitter.

Wakil Demokrat, John Yarmuth, yang mempengerusikan Jawatankuasa Belanjawan Dewan Perwakilan AS, mengutuk perbuatan Massie.

Tidak sampai empat jam setelah Massie memuat naik gambar itu, aktivis dan pemilik senjata api mula mengecamnya, malah keluarga mangsa serangan di sekolah tinggi itu turut menyindirnya.

Bapa kepada seorang pelajar perempuan yang maut dalam kejadiantembakan di sebuah sekolah di Parkland, Fred Guttenberg, turut menyindir Massie dengan memuat naik gambar anaknya.

“@RepThomasMassie, memandangkan kita berkongsi gambar keluarga, inilah foto saya,” tulisnya dalam Twitter.

Fred Guttenberg, turut menyindir Massie dengan memuat naik gambar anaknya yang maut dalam kejadian tembakan di Parkland.

Manuel Oliver, yang mana anaknya Joaquin Oliver adalah antara 17 mangsa yang terbunuh dalam kejadian tembakan pada 2018 di Sekolah Tinggi Marjory Stoneman Douglas di Parkland, memberitahu CNN kiriman Massie menghantar mesej mengenai siapa yang patut dan tidak patut dipilih mewakili negara.

“Itu adalah sebahagian besar masalah. Kami mempunyai beberapa pemimpin yang dipilih seperti ini.

“Saya tidak tahu sama ada dia cuba menjadi ironis, kelakar atau apa… Ini juga sesuatu yang harus mengajar kita siapa yang harus kita pilih,” katanya.


New Zealand catat rekod kes kematian akibat Covid-19

Kadar kematian penduduk New Zealand akibat Covid-19 berada pada tahap tertinggi, ketika negara itu menghadapi gelombang baharu varian Omicron yang memberi kesan terutamanya kepada individu lebih tua.

Kematian akibat virus itu mencecah 151 dalam tempoh tujuh hari hingga 16 Julai, berbanding 115 dalam minggu terburuk gelombang sebelumnya, pada Mac, menurut data Kementerian Kesihatan (MOH) New Zealand.

Dalam 24 jam terkini, 26 pesakit meninggal dunia akibat komplikasi Covid-19, dengan semuanya berumur lebih 60 tahun, kata kementerian itu dalam satu kenyataan pada Jumaat (22 Julai).

Sub-varian Omicron BA.5 memacu gelombang semasa di New Zealand. Terdapat 64,780 kes aktif sejak tujuh hari lalu, dengan pihak berkuasa mengatakan banyak jangkitan tidak dilaporkan.

Pernah dianggap sebagai model untuk mencegah jangkitan Covid-19, tindak balas pantas New Zealand terhadap wabak itu dan pengasingan geografinya memastikan ia bebas daripada virus sehingga akhir tahun lalu.

Kerajaan New Zealand telah membatalkan dasar sifar Covid tahun ini, setelah sebahagian besar penduduk diberi vaksin. Sejak itu virus berkenaan dibiarkan merebak.

Jabatan kecemasan, amalan am dan pusat perubatan berada di bawah tekanan. Bagaimanapun, data MOH menunjukkan tahap kemasukan ke hospital kekal di bawah paras yang dilihat semasa kemuncak kes pada Mac.

Kerajaan menentang tekanan daripada beberapa doktor untuk mengenakan semula sekatan bagi perhimpunan awam atau mewajibkan pemakaian pelitup muka di sekolah.

Bagaimanapun, Kementerian Pendidikan semalam telah menasihatkan sekolah untuk menguatkuasakan pemakaian pelitup muka sebanyak mungkin apabila kanak-kanak pulang dari cuti minggu depan.

“Kami faham bahawa melaksanakan dasar pelitup muka boleh menjadi satu cabaran tetapi meminta anda mengambil tindakan untuk mengukuhkan dasar memakainya secepat mungkin,” katanya. – Agensi


Selepas nama tercicir, Tajuddin sedia terima sebarang keputusan

Datuk Seri Tajuddin Abdul Rahman sedia menerima sebarang keputusan yang akan diputuskan Perdana Menteri Datuk Seri Ismail Sabri Yaakob berhubung status lantikannya sebagai Duta Besar Malaysia ke Indonesia.

Ahli Parlimen Pasir Salak berkata keputusan berhubung lantikannya itu adalah hak prerogatif Perdana Menteri yang perlu mendapat perkenan Yang di-Pertuan Agong dan menghormati setiap keputusan yang akan dibuat berhubung status pelantikannya.

“Saya sudah jumpa dengan Perdana Menteri, jadi sedikit sebanyak saya sudah mendapat gambaran. Macam mana pun, saya tidak boleh nak nyatakan perbincangan dengan Perdana Menteri sebab tidak mahu mendahuluinya dan saya menghormati Kabinet. Saya juga seorang rakyat yang taat setia kepada Tuanku.

“Berhubung kedudukan sekarang, saya tidak tahu. Cuma saya sudah dilantik Kabinet dan proses seterusnya saya serahkan kepada kerajaan. Saya percaya kerajaan boleh bertindak dan membuat keputusan dengan bijaksana.

“Yang penting, sekiranya khidmat saya diperlukan, saya akan berkhidmat untuk rakyat dan negara. Malah, saya boleh menerokai peluang yang ada supaya kedua-dua negara sama-sama menikmati kerjasama yang membawa kepada kemajuan dalam pembangunan, ekonomi, pendidikan dan lain-lain,” katanya dipetik laporan Utusan Malaysia hari ini.

Untuk rekod, nama Tajuddin tercicir semasa majlis pengurniaan watikah pelantikan ketua perwakilan Malaysia ke luar negara baru-baru ini.

Perkembangan tersebut menimbulkan terus menjadi tanda tanya mengenai pemilihan beliau sebagai Duta Besar Malaysia ke Indonesia yang telah diumumkan sebelum ini.

Bagaimanapun, setakat ini belum ada kenyataan rasmi daripada kerajaan berhubung status Tajuddin.

Menurut Tajuddin lagi, kritikan kononnya beliau tidak layak memegang jawatan itu bertujuan menjatuhkan reputasinya.

“Mereka buat macam-macam cerita yang bukan bertujuan baik. Semua bertujuan dengki, khianat. Apakah mereka ingat saya ini langsung tidak ada kemampuan? Kelulusan? Pengalaman? Itu dari pembangkang, saya tidak kisah. Tetapi, saya kesal orang Umno sendiri ikut sama, apa masalahnya?

“Tidak mengapalah, saya tidak patah semangat. Saya yang sudah berkhidmat lebih 50 tahun dan akan terus berkhidmat menggunakan pengalaman yang ada sebagai wakil rakyat, pengerusi syarikat berkaitan kerajaan dan timbalan menteri,” katanya lagi.


Kes di 10 negeri naik tapi semua bawah 900

Sepuluh negeri dan Wilayah Persekutuan merekodkan peningkatan jangkitan Covid-19 seiring kenaikan jumlah kes baharu di seluruh negara daripada 4,626 kes semalam kepada 5,071 kes hari ini.

Bagaimanapun, semua peningkatan kes baharu itu bukan sahaja tidak melepasi empat angka, malah berada di bawah paras 900 kes.

Negeri yang merekodkan peningkatan kes ialah Selangor, Kelantan, Sabah, Sarawak, Johor, Kedah, Kuala Lumpur, Perak, Melaka, dan Perlis.

Selangor merekodkan 899 kes baharu hari ini berbanding 883 semalam diikuti Kelantan (688 kes baharu, 461 semalam); Sabah (549 kes baharu, 393 semalam); Sarawak (528 kes baharu, 478 semalam); dan Johor (419 kes baharu, 408 semalam).

Kedah pula mencatat sebanyak 347 kes baharu berbanding 326 kes semalam; Kuala Lumpur (259 kes baharu, 204 semalam); Perak (219 kes baharu, 190 semalam); Melaka (214 kes baharu, 184 semalam); dan Perlis (54 kes baharu, 46 semalam).

Labuan kekal mencatat sifar kes Covid-19 buat hari kedua berturut-turut.

Sementara itu, Ketua Pengarah Kesihatan Tan Sri Dr Noor Hisham Abdullah memaklumkan lima kluster baharu Covid-19 dikesan dalam tempoh 24 jam sehingga 12 tengah hari tadi menjadikan keseluruhannya 5,781 kluster dengan 5,377 telah ditamatkan dan 404 lagi masih aktif.

Beliau berkata tiga daripada kluster baharu itu membabitkan jangkitan di tempat kerja, dan masing-masing satu melibatkan komuniti dan pendidikan.

Pahang mencatatkan tiga kluster iaitu kluster tempat kerja di Bera membabitkan 35 individu daripada 117 yang disaring, kluster pendidikan di Kuantan dengan 12 individu daripada 36 yang disaring, dan kluster komuniti di Maran melibatkan 13 daripada 33 individu yang disaring.

Dua lagi kluster tempat kerja dikesan di Jalan Tuanku Dua di Lembah Pantai, Kuala Lumpur membabitkan enam individu daripada 38 yang disaring, dan di industri Jalan KPB Sembilan, Hulu Langat melibatkan 16 individu daripada 31 saringan.

Dr Noor Hisham turut memaklumkan seramai 5,372 pesakit Covid-19 disahkan sembuh menjadikan kumulatif sejak awal tahun lalu hingga hari ini meningkat kepada 2,385,432 kes atau 96.1 peratus daripada 2,481,339 kes positif.

Mengenai jangkitan hari ini beliau berkata daripada 5,071 kes itu, 15 adalah kes import yang turut membabitkan tiga bukan warganegara Malaysia, dan 5,056 kes lagi adalah penularan tempatan, termasuk melibatkan 241 rakyat asing.

Daripada jumlah kes itu juga, 121 atau 2.4 peratus pesakit adalah dalam kategori 3, 4, dan 5, manakala 4,950 atau 97.6 peratus lagi pesakit kategori 1 dan 2.

Katanya seramai 557 pesakit kini dirawat di unit rawatan rapi dengan 300 memerlukan alat bantuan pernafasan.


Negeri diperintah PAS berdepan sekatan, birokrasi Putrajaya : Hadi

PAS mendakwa negeri-negeri diperintahnya terpaksa berdepan sekatan dan birokrasi oleh kerajaan Pusat berkait urusan kewangan.

Presidennya, Tan Sri Abdul Hadi Awang berkata kerajaan tidak menghormati Perlembagaan, perjanjian dan prinsip demokrasi apabila hak negeri-negeri itu dinafikan.

“Keseluruhan pengamat politik lawan PAS termasuk para ilmuwan mereka yang memindahkan otak dari kepala dibawa ke dalam perut mereka, meremehkan perjuangan PAS dalam menegakkan Islam seolah-olahnya tanpa peduli akan masalah keperluan kehidupan rakyat di negeri yang diperintah oleh PAS seperti air, barangan keperluan, rumah kediaman dan lain-lain. Satu anggapan yang tidak matang berpolitik secara tabii.

“Tanpa mengambil kira bahawa kerajaan PAS juga gigih berusaha secara politik menurut tabii manusia yang wajib mengurus keperluan kehidupan rakyat. Tetapi PAS menghadapi banyak sekatan oleh kerajaan Pusat bermula dengan Kelantan sejak zaman perdana menteri sekarang menjadi menteri kewangan sehingga kini. Urusan kewangan yang wajib mengikut Perlembagaan, perjanjian, dan prinsip demokrasi tidak dihormati,” katanya dalam catatan Minda Presiden, hari ini.

Menurutnya lagi royalti untuk negeri pengeluar minyak diperintah parti itu turut dilengahkan dengan pelbagai dalih.

“Royalti petroleum tidak dinafikan kepada Sarawak dan Sabah tetapi dinafikan kepada negeri yang diperintah oleh PAS. Adakah kerana prinsip Islam yang dipegang oleh PAS?

“Kini, penafian hak ini diikuti pula oleh negeri Terengganu, Kedah dan Perlis yang dilengah-lengahkan dengan berbagai-bagai dalih bukannya dalil,” katanya.

Tambahnya lagi, kini Terengganu dan Kedah berdepan banyak sekatan sejak diambil alih oleh PAS.

“PAS dapat membuktikan prinsip integriti dan tadbir urus yang beramanah walaupun dengan sumber kewangan yang terhad. Sila lihat UMNO-BN yang kini bersama DAP pernah memerintah Kelantan pada tahun 1978–1990 dahulu, pada masa mereka bersama kerajaan Pusat. UMNO-BN juga lebih lama di Terengganu dan Kedah pada masa semuanya memiliki kemudahan kewangan.

“Mengapa masalah itu tidak diselesaikan dan terus berkekalan? Apabila PAS mengambil alih pentadbiran, PAS diperlakukan dengan begitu banyak sekatan atau birokrasi dilengah-lengahkan.

“Mereka tidak pula melakukan sedemikian kepada Singapura ketika berada dalam Malaysia dahulu dan terkini kepada Pulau Pinang,” katanya.

Abdul Hadi juga mengingatkan agar tidak takut dengan kebangkitan ‘gelombang hijau’ yang bersifat menyelamat bukan berpunca daripada sifat khianat dan dendam.

“Janganlah berfahaman salah dan bodoh seolah-olah apabila Islam mentadbir, maka hilanglah segala jalan raya, elektrik, air, dan perumahan kerana menganggap Islam itu semata-mata menyentuh hal akhirat saja,” katanya.


Selepas dihentam, Hamzah tak hadir Majlis Serah Terima Tugas Jawatan KPN

Menteri Dalam Negeri Datuk Seri Hamzah Zainuddin tidak hadir ke Majlis Serah Terima Tugas Jawatan Ketua Polis Negara walaupun secara tradisinya menteri bertanggungjawab menjaga agensi itu yang akan memakaikan kenaikkan pangkat kepada Ketua Polis baharu dilantik.

Hamzah tidak hadir pada majlis yang berlangsung pagi tadi walaupun di atas pentas terdapat poster jemputan memperlihatkan gambarnya sebagai tetamu utama.

Sebaliknya, Kementerian Dalam Negeri mewakilkan Timbalan Menteri I, Datuk Seri Ismail Mohamed Said untuk menghadiri majlis yang berlangsung di Mes Pegawai Kanan, Ibu Pejabat Polis Bukit Aman.

Ismail Mohamed memakaikan kenaikkan pangkat kepada Datuk Seri Acryl Sani Abdullah Sani yang sah menjadi Ketua Polis Negara yang baharu berkuatkuasa hari ini bagi menggantikan Abdul Hamid yang bersara.

Turut berlangsung Majlis Serah Terima Tugas Pengerusi Persatuan Keluarga Polis (PERKEP) Malaysia.

Jumaat lalu, Abdul Hamid menghentam Hamzah secara terbuka dalam sidang media terakhirnya di Bukit Aman dengan mendakwa Menteri itu terlibat dalam campur tangan pengurusan Polis Diraja Malaysia (PDRM).

Abdul Hamid turut mendakwa Suruhanjaya Pasukan Polis (SPP) yang dipengerusikan Hamzah dicemari ‘unsur politik’.

Terdahulu tular audio di media sosial berhubung percakapan Hamzah mengenai permintaannya dalam isu pelantikan dan pertukaran polis.

Hamzah mengakui suara dalam rakaman bocor itu memang miliknya, dan berkata ia berlaku pada tahun lepas.

Bagaimanapun, beliau berkata tidak melakukan sebarang kesalahan dengan membangkitkan kedudukannya sebagai pengerusi SPP yang menentukan tugasan pegawai polis.


Van sekolah jatuh longkang, 15 pelajar cedera ringan

Seorang pelajar sekolah patah tangan, manakala 15 lagi cedera ringan apabila van sekolah yang mereka naiki terbabas ke dalam longkang di Tikam Batu dekat Sungai Petani, Kedah, pagi tadi (16 Ogos 2022).

Timbalan Pengarah (Operasi) Jabatan Bomba dan Penyelamat negeri Mohamadul Ehsan Mohd Zain berkata, pemandu van berusia 50-an itu mengalami kecederaan ringan di kepala dalam kejadian itu.

Ehsan berkata anggota bomba dari Balai Bomba Tikam Batu telah dihantar ke tempat kejadian berhampiran Taman Rhu berikutan panggilan kecemasan dibuat pada 7.40 pagi.

“Berdasarkan maklumat awal, pemandu hilang kawalan sebelum van itu terbabas ke dalam longkang.

“Ketika kejadian, van itu membawa 16 murid ke sekolah. Mujur tiada seorang pun murid tersepit di dalam kenderaan yang terjatuh di sebelah kirinya,” katanya dalam satu kenyataan.

Ehsan berkata, mangsa ialah 10 lelaki dan enam perempuan berusia antara tujuh hingga 12 tahun.

Mereka dikejarkan ke Hospital Sultan Abdul Halim untuk rawatan lanjut.


Diminta belanja tiket balik mengundi, Sarawak teliti dari sudut perundangan

Sarawak mempertimbangkan permintaan pelajar institusi pengajian tinggi (IPT) di Semenanjung yang memohon subsidi untuk pulang mengundi pada Pilihan Raya Umum ke-15 (PRU15).

Memetik laporan Berita Harian, Premier Sarawak, Tan Sri Abang Johari Tun Openg berkata kerajaan sedia meneliti dan mempertimbangkan pemberian subsidi jika ia tidak bertentangan dengan undang-undang pilihan raya.

“Perlu saya jelaskan di sini, apa yang saya katakan itu adalah kerajaan sedia mempertimbangkan apabila ada yang bertanya jika kerajaan Sarawak akan menanggung kos tiket penerbangan untuk anak Sarawak khususnya pelajar di luar Sarawak untuk balik mengundi.

“Orang bertanya, jadi saya kena jawablah dan saya akan bertemu dengan pemimpin Gabungan Parti Sarawak (GPS) yang lain untuk mengadakan perbincangan lanjut mengenainya kerana kita mahu menelitinya dari sudut perundangan,” katanya pada sidang media selepas perasmian Persidangan dan Pameran Air dan Air Kumbahan Antarabangsa Borneo (BIWWEC) 2022, hari ini.

Sabtu lalu ketika menjawab soalan anak Sarawak yang belajar di Semenanjung dalam sesi Sarawak Agenda: Town Hall di Program Lan Berambeh Anak Sarawak (LBAS), Abang Johari dilaporkan berkata, “bila pilihan raya saya tidak tahu tapi akan dipertimbangkan (subsidi balik mengundi).”

Kenyataan Abang Johari itu menerima pelbagai reaksi dengan ada yang mendakwa ia menyalahi undang-undang pilihan raya.

Namun ramai juga yang gembira dan berharap ia menjadi kenyataan kerana mereka mahu balik ke Sarawak untuk menunaikan tanggungjawab sebagai pengundi.


PAS dakwa DAP juga main isu 3R, tapi tidak didakwa

Tindakan berat sebelah kerajaan campuran dalam menangani isu Agama, Bangsa dan Raja dikritik PAS.

Ketua Penerangan PAS, Ir Ts Khairil Nizam Khirudin mempersoalkan tindakan pihak berkuasa yang menjadikan pihak pembangkang sebagai sasaran tindakan bermotif politik walhal pemimpin DAP lagi banyak menyentuh isu sensitif terhadap penganut agama lain.

Khairil Nizam mengulas isu pemakaian seluar pendek yang dimainkan Naib Presiden DAP, Nga Kor ming bagi menyebarkan Islamofobia.

“PAS tidak akan mengikut jejak langkah DAP yang begitu terdesak sehingga sanggup menjadi batu api dengan menyentuh isu sensitif melibatkan 3R dalam kenyataan-kenyataan mereka,” katanya dalam satu kenyataan.

Selain itu, beliau juga mendakwa Tony Pua menyentuh isu kaum dengan menggelar bukan sahaja Barisan Nasional tetapi parti nasionalis atau parti yang dipimpin orang Melayu sebagai korup.

Malah, kenyataan Pengerusi DAP, Lim Guan Eng yang mendakwa menyokong Perikatan Nasional (PN) akan memadamkan Pulau Pinang adalah jelas bertujuan untuk menakut-nakutkan dan bercanggah dengan Perlembagaan Persekutuan, kata Khairil Nizam lagi.

“Justeru, PAS menggesa Kementerian Komunikasi dan Digital untuk bersikap adil dalam mengambil tindakan tegas terhadap mana-mana pihak termasuk DAP yang telah menggunakan isu 3R ini secara terang-terangan sebagai modal politik,” katanya yang juga Ahli Parlimen Jerantut itu.

Isu 3R hangat dimainkan pemimpin-pemimpin politik sejak beberapa bulan lalu dan dilihat semakin rancak menjelang Pilihan Raya Negeri (PRN) di enam negeri kelak.

Sebelum ini, Polis Diraja Malaysia (PDRM) mengumumkan penubuhan pasukan petugas yang berperanan menyiasat kes membabitkan penghinaan terhadap agama, kaum dan institusi diraja.


Najib tak nafi RM42j masuk akaun, kata 8 bekas Presiden Majlis Peguam

Fakta yang jelas menunjukkan “kebenaran mudah” bahawa bekas Perdana Menteri Datuk Seri Najib Razak tidak menafikan bahawa RM42 juta sebelum ini telah masuk ke akaun banknya, kata lapan bekas Presiden Badan Peguam Malaysia, hari ini.

Dalam kenyataan yang dikeluarkan oleh bekas pemimpin badan profesional untuk peguam, lapan bekas presiden itu telah mengetengahkan di bawah tajuk “kebenaran mudah” fakta utama mengenai kes Najib yang melibatkan penyelewengan RM42 juta dana SRC International Sdn Bhd.

Sambil menyatakan bahawa Najib telah mendakwa bahawa RM42 juta itu adalah derma, lapan bekas presiden itu menegaskan bahawa ketiga-tiga peringkat mahkamah di Malaysia yang telah mendengar kesnya — Mahkamah Tinggi, Mahkamah Rayuan dan Mahkamah Persekutuan — telah dengan tegas menolak perkara ini.

“Walaupun proses sewajarnya adalah penting, ia juga penting untuk mengingatkan diri kita tentang fakta kes ketika ia dibentangkan di hadapan mahkamah. Perayu tidak menafikan RM42 juta telah memasuki akaun bank peribadinya.

“Beliau (Najib) bagaimanapun menafikan mempunyai pengetahuan bahawa dana itu daripada SRC. Beliau juga menyatakan bahawa wang yang dikreditkan ke dalam akaun Am Islam bank adalah daripada derma Arab,” tulis lapan bekas presiden itu dalam satu kenyataan tujuh muka surat, merujuk kepada Najib sebagai perayu.

“Mahkamah Tinggi dan Mahkamah Rayuan secara serentak mendapati penjelasan perayu tidak boleh dipertahankan. Mahkamah Persekutuan bersetuju bahawa itu adalah kesimpulan yang munasabah,” kata mereka sambil menyatakan bahawa mahkamah membuat kesimpulan ini berdasarkan keterangan yang dikemukakan kepada hakim.

Lapan bekas presiden Badan Peguam Malaysia itu juga menyatakan rekod tentang apa yang sebenarnya berlaku dalam rayuan terakhir Najib di Mahkamah Persekutuan dalam kes SRCnya.

Mereka dengan tegas berkata adalah “pembohongan” bagi sesiapa yang mencadangkan bahawa Najib tidak diberi peluang untuk mengemukakan hujahnya dalam rayuan terakhir SRC itu.

Sebaliknya, mereka berkata Najib sendiri yang memilih untuk tidak mengemukakan hujah kepada Mahkamah Persekutuan, walaupun selepas hakim memberinya banyak peluang untuk berbuat demikian.

“Oleh itu, adalah sangat jelas bahawa Mahkamah Persekutuan telah memberi peguam kepada Najib setiap peluang untuk membuat penghujahan mengenai merit tetapi dia berulang kali enggan berbuat demikian. Perayu melalui peguamnya telah membuat pilihan yang disengajakan dan dipertimbangkan untuk tidak membuat penghujahan atas merit.

“Oleh itu naratif bahawa tiada proses wajar yang diberikan kepada perayu adalah pembohongan. Kedudukan yang betul ialah peguam perayu enggan mengemukakan rayuan walaupun pelbagai peluang diberikan kepadanya untuk berbuat demikian,” kata mereka seperti dilapor MalayMail.

Kenyataan itu ditandatangani oleh lapan bekas presiden iaitu Zainur Zakaria; Datuk Mah Weng Kwai; Datuk Kuthubul Zaman Bukhari; Datuk Yeo Yang Poh; Datuk Ambiga Sreenevasan; Datuk Lim Chee Wee; Steven Thiru; dan Datuk George Varughese.

Lapan daripada mereka juga menyatakan “sokongan penuh” kepada presiden Majlis Peguam Malaysia sekarang Karen Cheah dalam mempertahankan kebebasan badan kehakiman.

Cheah menghadapi kemungkinan saman fitnah daripada peguam SRC Najib, Hisyam Teh Poh Teik dan oleh bekas peguam SRC Najib – bekas menteri undang-undang Datuk Zaid Ibrahim dan rakan firma guamannya Liew Teck Huat dan Rueben Mathiavaranam – yang dilepaskan secara tiba-tiba semasa rayuan SRC.

Menyedari bahawa badan kehakiman sedang diserang termasuk melalui dakwaan palsu dan kononnya kebocoran dokumen mahkamah yang didakwa, lapan bekas presiden itu hari ini memuji para hakim atas keberanian mereka untuk memberikan keadilan.

“Kami berdiri bersama badan kehakiman dalam masa yang tidak pernah berlaku sebelum ini ketika mereka menghadapi serangan-serangan oleh individu yang cuba menimbulkan ketakutan kepada hakim dan menjejaskan kebebasan mereka.

“Kami memuji hakim-hakim yang tidak berganjak dalam menghadapi ancaman yang mengerikan itu. Pihak kehakiman telah menunjukkan bahawa mereka bertekad untuk melakukan keadilan ‘walaupun langit mungkin runtuh’.

“Oleh itu, kami berdiri bersama Badan Peguam Malaysia yang akan mempertahankan hakim yang berani kerana menjunjung sumpah jawatan mereka tanpa rasa takut atau pilih kasih,” kata mereka lagi.

Badan Peguam Malaysia ialah badan profesional yang setakat 27 Jun mewakili sejumlah 21,659 peguam di Semenanjung Malaysia dan Wilayah Persekutuan.


MOSTI syor pendidikan industri, teknologi dron dalam silibus STEM

Kementerian Sains, Teknologi dan Inovasi (MOSTI) bercadang untuk memperkenalkan industri dan teknologi dron dalam silibus pendidikan Sains, Teknologi, Kejuruteraan dan Matematik (STEM) bagi melahirkan lebih ramai pelapis dan penggiat industri itu pada masa hadapan.

Menterinya Datuk Seri Dr Adham Baba berkata pihaknya akan berbincang dengan Kementerian Pendidikan berhubung perkara itu dalam usaha kerajaan dalam memperkemaskan silibus serta menarik minat ramai terhadap subjek STEM, lapor Bernama.

“Saya dimaklumkan Kementerian Pendidikan akan membawa memorandum Jemaah Menteri terhadap STEM dan juga penggunaannya (STEM) kepada kerajaan dan di situ, kita (MOSTI) akan memberi ulasan supaya teknologi dron seperti rekabentuk, penggunaan dan juga Artificial Intelligence (AI) dimasukkan dalam (STEM)… seawal-awalnya dalam kurikulum dan kokorikulum sekolah.

“Memorandum dijangka akan dibawa dalam masa terdekat dalam usaha untuk memperkemaskan lagi STEM,” kata beliau kepada pemberita selepas merasmikan program tanggungjawab korporat sosial (CSR) “Fly with Meraque” di Dewan Majlis Daerah Kota Tinggi, Bandar Tenggara, hari ini.

Beliau berkata buat masa ini pihaknya sedang berkerjasama dengan Jabatan Pendidikan Negeri Johor bersama Pengerusi Jawatankuasa Pendidikan, Penerangan dan Komunikasi negeri Norlizah Noh, dengan memulakan pengenalan teknologi dron itu menerusi kokorikulum di peringkat sekolah, institusi pendidikan tinggi dan institut kemahiran di Johor.

“Dengan adanya minat dan usaha untuk membangunkan industri dron ini, ia melibatkan penggunaannya dalam pelbagai sektor terutamanya industri 4.0 (IR 4.0) yang melibatkan AI dalam dron itu sendiri. Jadi, ini peluang untuk kita mencipta pekerja, peluang untuk kita mendapatkan masyarakat untuk menaikkan taraf hidup menerusi teknologi.. inilah yang kita nak lakukan,” kata beliau.

Pada majlis itu Dr Adham turut menyampaikan dua set dron kepada tiga sekolah angkat untuk program berkenaan selain turut melancarkan dan Modul Pengenalan Teknologi Dron.

Mengenai program hari ini, beliau berkata program CSR yang dilaksanakan dengan bantuan syarikat teknologi dron – Meraque Services Sdn Bhd melibatkan tajaan pemberian dron bagi tujuan pembelajaran serta modul asas kesedaran dron kepada tiga sekolah di Johor.

Program berkenaan dijangka memanfaatkan lebih 600 pelajar daripada Sekolah Menengah Kebangsaan (SMK) Sultan Alauddin dan SMK Seri Pinang di sini dan SMK Taman Scientex di Pasir Gudang.

Sementara itu Ketua Pegawai Eksekutif Meraque Service Md Razalee Ismail berkata dengan program CSR itu, ia secara tidak langsung menyahut seruan kerajaan untuk melahirkan lebih ramai pakar dalam industri dron, sekaligus menyokong pembangunan industri itu secara keseluruhan.


Penyerang tembak Abe dakwa bekas PM Jepun itu ada kaitan kumpulan tertentu

Tetsuya Yamagami yang ditahan kerana didakwa membunuh bekas Perdana Menteri Shinzo Abe pada Jumaat, berkata dia mahu menentang kumpulan tertentu yang dikatakan mempunyai kaitan dengan Abe, menurut laporan Bernama.

“Emak saya, terbabit juga dengan kumpulan ini, memberi sejumlah besar sumbangan dan hidup kami hancur akibat perbuatan itu,” lapor Sputnik yang memetik stesen penyiar Jepun NHK.

Maklumat mengenai jenis kumpulan itu tidak didedahkan.

Abe, 67, diserang pada pagi Jumaat di bandar Nara, Jepun ketika sedang berkempen.

Yamagami, 41, menghampiri Abe dari belakang dan melepaskan dua das tembakan dari jarak kira-kira 10 meter (33 kaki) menggunakan pistol buatan sendiri. Menurut polis Abe masih sedar selepas cedera, keadaannya kritikal ketika dalam perjalanan ke hospital “disebabkan masalah jantung dan paru-paru”.

Beliau disahkan meninggal dunia tidak lama kemudian oleh hospital Universiti Perubatan Nara.


Arab Saudi mula sambut ketibaan jemaah haji musim 2022

Arab Saudi hari ini Sabtu (4 Jun) mengalu-alukan ketibaan kumpulan pertama jemaah haji sejak sebelum pandemik Covid-19, yang mendorong pihak berkuasa untuk mengehadkan secara mendadak ibadah tahunan.

Kumpulan dari Indonesia mendarat di Tanah Suci Madinah dan dijangka melakukan perjalanan ke Makkah dalam beberapa minggu akan datang untuk persiapan haji bulan depan, lapor media kerajaan.

“Hari ini kami menerima kumpulan pertama jemaah haji tahun ini dari Indonesia, dan ketibaan seterusnya adalah dari Malaysia dan India,” kata Mohammed al-Bijawi dari Kementerian Haji negara itu kepada stesen televisyen Al-Ekhbariya yang dikendalikan kerajaan.

“Hari ini kami gembira menerima tetamu Allah dari luar Arab Saudi, selepas gangguan selama dua tahun akibat wabak itu,” tambahnya sambil menyifatkan Arab Saudi “bersedia sepenuhnya” untuk menampung kehadiran jemaah haji tahun ini.

Salah satu daripada Rukun Islam yang lima, haji mesti ditunaikan oleh semua orang Islam yang berkemampuan sekurang-kurangnya sekali dalam hidup mereka.

Biasanya salah satu perhimpunan keagamaan terbesar di dunia, dengan kira-kira 2.5 juta orang menyertainya pada 2019.

Tetapi selepas bermulanya wabak pada 2020, pihak berkuasa Arab Saudi mengumumkan mereka akan membenarkan hanya 1,000 jemaah haji mengambil bahagian.

Pada tahun berikutnya, mereka meningkatkan jumlah itu kepada 60,000 membabitkan penduduk Arab Saudi yang telah divaksin sepenuhnya yang dipilih.

Melarang jemaah haji di luar negara menyebabkan kekecewaan dalam kalangan umat Islam di seluruh dunia, yang biasanya menabung selama bertahun-tahun untuk melakukan ibadah itu.

Pada April, Arab Saudi mengumumkan akan membenarkan satu juta umat Islam dari dalam dan luar negara untuk menyertai haji tahun ini, yang akan berlangsung pada Julai.

Sebelum wabak itu, ziarah umat Islam merupakan penyumbang pendapatan utama kerajaan itu, membawa kira-kira AS$12 bilion setiap tahun.

Jemaah haji tahun ini akan dihadkan kepada umat Islam yang diberi vaksin di bawah umur 65 tahun, kata kementerian haji.

Mereka yang datang dari luar Arab Saudi, mesti memohon visa haji, dikehendaki mengemukakan keputusan ujian tindak balas rantai polimerase Covid-19 negatif daripada ujian yang diambil dalam tempoh 72 jam sebelum perjalanan. – Agensi.


EU beri amaran sekat akses kewangan, teknologi jika Russia serang Ukraine

Kesatuan Eropah (EU) memberi amaran akan mengehadkan akses Moscow kepada pasaran kewangan dan barangan berteknologi tinggi sekiranya Russia menyerang Ukraine, kata seorang pegawai tinggi EU pada Sabtu.

Kenyataan daripada Ketua Suruhanjaya Eksekutif EU, Ursula von der Leyen, menyusul ketegangan mengenai niat Russia untuk menyerang Ukraine yang semakin memuncak.

Presiden Amerika Syarikat (AS), Joe Biden pada Jumaat yakin bahawa Presiden Russia Vladimir Putin telah memutuskan untuk menyerang negara jiran itu.

“Pemikiran berbahaya Kremlin, yang datang terus dari masa lalu yang gelap, mungkin menjejaskan masa depan Russia yang makmur,” kata Von der Leyen pada Sabtu ketika Persidangan Tahunan Keselamatan Munich, di mana Naib Presiden AS Kamala Harris turut berucap.

Von der Leyen berkata cabang eksekutif EU telah menyediakan pakej yang mantap dan komprehensif, termasuk kemungkinan sekatan kewangan terhadap Russia.

“Sekiranya Rusia menyerang, kami akan mengehadkan akses kepada pasaran kewangan untuk ekonomi Russia dan (mengenakan) kawalan eksport yang akan menghalang kemungkinan untuk Moscow memodenkan dan mempelbagaikan ekonominya.

“Dan kami mempunyai banyak barangan berteknologi tinggi di mana kami mempunyai penguasaan global, dan itu sangat diperlukan oleh Russia dan tidak boleh diganti dengan mudah,” katanya.

Perdana Menteri Britain, Boris Johnson berkata, United Kingdom (UK) sedang menyelaraskan sekatannya secara rapat dengan EU.

“Jika Moscow menyerang jirannya, kami akan menyekat individu dan syarikat Russia yang mempunyai kepentingan strategik dan akan menyukarkan mereka untuk menyertai sistem kewangan di pasaran modal London,” kata Johnson di Munich.

Johnson menambah bahawa pihak berkuasa akan mencari benefisiari utama syarikat dan entiti milik Russia. – Agensi


Acryl dilantik Ketua Polis Negara

Timbalan Ketua Polis Negara, Datuk Seri Acryl Sani Abdullah Sani dilantik sebagai Ketua Polis Negara (KPN) yang baharu berkuat kuasa 4 Mei depan.

Beliau yang akan menggantikan Tan Sri Abdul Hamid Bador menerima surat pelantikan KPN daripada Menteri Dalam Negeri, Datuk Seri Hamzah Zainuddin di Kementerian Dalam Negeri (KDN) Putrajaya pada Jumaat.

Majlis Serah Terima Tugas Jawatan KPN antara Abdul Hamid dengan Acryl Sani dijadualkan berlangsung pada Isnin ini di Ibu Pejabat Polis Bukit Aman.

Dato’ Sri Acryl Sani bakal menjadi KPN yang ke-13 dalam lipatan sejarah negara dan Polis Diraja Malaysia.


MP PH kata lantik Nurul Izzah salah dari segi moral

Ketika Perdana Menteri, Datuk Seri Anwar Ibrahim mempertahankan tindakannya melantik anaknya, Nurul Izzah Anwar sebagai penasihat ekonomi dan kewangan, wakil rakyat Pakatan Harapan (PH) sendiri melihat perkara itu tidak betul.

Ahli Parlimen Pasir Gudang, Hassan Abdul Karim berkata meskipun lantikan itu tidak salah di sisi undang namun ia dilihat tidak benar dari sudut moral.

“Legally right but morally wrong. (Betul dari segi undang-undang tetapi salah daripada segi moral),” katanya lapor Malaysiakini.

Semalam, Perdana Menteri, Datuk Seri Anwar Ibrahim mempertahankan keputusannya menawarkan jawatan tersebut kepada Nurul Izzah sambil menegaskan anak sulungnya itu mempunyai dua ijazah iaitu ijazah pertama dalam bidang kejuruteraan dan ijazah kedua dalam dasar awam dan sosial dari Universiti Johns Hopkins, Amerika Syarikat (AS).

Malah kata Pengerusi PH itu, beliau turut tidak mempunyai kelulusan berkaitan kewangan namun dilantik menjadi menteri kewangan selama lapan tahun sebelum ini.

Beliau menegaskan Nurul Izzah tidak menerima sebarang elaun bagi jawatan tersebut.

Meskipun begitu, lantikan tersebut tetap menerima kritikan pelbagai pihak termasuk badan pemikir, Pusat Pendidikan Pasaran (CME) yang menegaskan penasihat atau pegawai kanan kerajaan wajib mempunyai latar belakang khusus.


Beli tiket awal, kata Malaysia Airlines, AirAsia sempena Aidilfitri

Syarikat penerbangan menasihat rakyat Malaysia agar membeli tiket mereka awal bagi mengelakkan kenaikan harga ketika perayaan Aidilfitri yang disebabkan oleh strategi penetapan harga dinamik.

Malaysia Airlines Berhad dalam kenyataan memaklumkan kepada Bernama hari ini bahawa syarikat penerbangan menetapkan harga tiket secara dinamik yang tertakluk kepada permintaan dan penawaran selain tarikh, masa dan ketersediaan tempat duduk pada jangka masa tertentu.

“Kami sedang merekodkan muatan yang amat memberangsangkan terutama bagi tempoh puncak sempena Hari Raya, yang memperlihat peningkatan ketara pada tempahan penerbangan berbanding tempoh yang sama tahun lepas.

“Kami menggalakkan orang ramai untuk merancang perjalanan masing-masing dan mengambil peluang ke atas pelbagai tawaran promosi dan diskaun yang disediakan dari semasa ke semasa,” menurut kenyataan itu.

Malaysia Airlines turut memberi jaminan bahawa ia akan terus memantau keadaan dan meningkatkan kapasiti tempat duduk penerbangan bagi memenuhi permintaan yang semakin meningkat.

Menerusi Pameran MATTA 2022, Malaysia Airlines menawarkan diskaun sehingga 45 peratus bagi harga tiket penerbangan semasa ke semua destinasi domestik dan antarabangsa terpilih.

“Malaysia Airlines juga telah melanjutkan tawaran ini secara dalam talian sehingga 17 April tahun ini bagi memudahkan pelanggan untuk terus merancang percutian dan membeli tiket dengan harga yang berpatutan,” menurut kenyataan itu.

Terdahulu, Bernama melaporkan bahawa syarikat penerbangan tempatan yang menyediakan perkhidmatan dari Kuala Lumpur ke Kota Kinabalu dan Kuching telah menawarkan tiket serendah RM300 bagi penerbangan pergi balik semasa musim bukan perayaan.

Bagaimanapun, semakan ke atas laman sesawang mereka menunjukkan harga melonjak sehingga RM2,000 (bagi penerbangan pergi balik) iaitu peningkatan kira-kira 566 peratus bagi tempoh perayaan di antara 29 April hingga 8 Mei.

Ketua Pegawai Eksekutif AirAsia Malaysia Riad Asmat dalam sidang akhbar di ibu pejabat syarikat itu bagi mengumumkan pengembalian enam laluan perkhidmatannya ke India semalam berkata AirAsia masih dalam mod pemulihan dan oleh itu, berusaha meningkatkan kapasiti penerbangan berdasarkan apa yang boleh dilakukan ketika ini.

Beliau berkata bilangan pesawat AirAsia yang boleh beroperasi akan ditentukan oleh had semasa susulan mod pemulihan.

“Bagi meramalkan di mana ia (operasi penerbangan) berada juga adalah sesuatu yang agak mencabar, jadi had dari segi berapa banyak pesawat yang boleh kita terbangkan ketika ini (akan) turut ditentukan oleh perkara tersebut,” katanya.


PM Britain akan letak jawatan

Perdana Menteri Britain, Boris Johnson akan meletakkan jawatan hari ini, lapor beberapa media utama negara itu, termasuk BBC.

Johnson sebelum ini terus berpaut kepada kuasa setelah berdepan peletakan jawatan beramai-ramai anggota kerajaannya yang tidak pernah berlaku dalam sejarah politik United Kingdom (UK).

Hari ini individu yang dilantiknya sebagai menteri kewangan secara terbuka mendesak beliau meletak jawatan.

Setiausaha Pertahanan Ben Wallace juga menggesa Johnson untuk berhenti tetapi berkata beliau akan kekal dalam peranannya bagi melindungi keselamatan negara.

Setiausaha Pengangkutan Grant Shapps dan Setiausaha Perniagaan Kwasi Kwarteng adalah antara tokoh kanan yang memberitahu Johnson pada Rabu (6 Julai) masanya telah tamat, kerana 44 menteri dan pembantu mengikuti Canselor Perbendaharaan Rishi Sunak dan Setiausaha Kesihatan Sajid Javid, meletak jawatan.

Hampir sepanjang hari, kerajaan Johnson berada dalam keadaan bahaya untuk “meletup” apabila kuasanya semakin berkurangan.

Tetapi berikutan pertemuan kalangan orang dalamnya, Johnson melancarkan serangan terhadap Michael Gove – salah seorang anggota Kabinet kanan yang masih tinggal – dalam apa yang disifatkan oleh seorang pegawai sebagai membalas dendam atas percubaannya untuk memecat perdana menteri dan tindakan pengkhianatan masa lalu.

Pemecatan Gove menghantar gelombang kejutan melalui Westminster. Kedua-dua lelaki itu mempunyai sejarah – Usaha Johnson untuk mendapatkan kuasa selepas referendum Brexit 2016 gagal pada saat-saat akhir apabila rakan kempennya untuk keluar daripada Kesatuan Eropah (EU), menarik balik sokongan.

Setiausaha Negara untuk Wales Simon Hart dan Menteri Kesihatan Edward Argar turut meletak jawatan pada Rabu selepas rancangan Johnson untuk terus kekal sebagai perdana menteri dilaporkan, dengan Hart mengatakan bahawa sudah terlambat untuk “memusingkan kapal”.

Johnson berdepan krisis apabila lebih 40 peratus ahli Parlimennya menentang beliau dalam undi percaya bulan lalu, dan sejak itu ramai lagi yang telah berubah fikiran. – Agensi